525-ci Qəzet - Möhtəşəm Qayıdış\nDövrümüzün ictimai-siyasi reallıqları, geopolitik məkanda baş verən dəyişikliklər və bütün bu təlatümlərin fövqündə dayanan müasir milli dövlətçiliyimizin mükəmməl bir məntiqdən - Heydər Əliyev zəkasından yoğrulduğunu bir daha sübut edir.\nÖtən hər il Heydər Əliyev dühasının böyüklüyünü, möhtəşəmliyini bir daha üzə çıxarır. Zaman Heydər Əliyevin siyasi baxışlarına daha dərin məna qazandırır, onun Vətənimizin indisinə və gələcəyinə çox möhkəm tellərlə bağlı olduğunu daha aydın göstərir.\nDünya tarixinin ən həyəcanlı epizodlarını göz önünə gətirərək Heydər Əliyevin hakimiyyətə qayıdışını təbii və qanunauyğun hal kimi dəyərləndirmək olar. Çünki bütün xalqların tarixində ən ağır sınaq qarşısında birləşmək və təhlükəyə qarşı özünün ən böyük gücünü ortaya qoymaq instinkti vardır. Bir qayda olaraq, qarşısının alınması mümkün görünməyən real təhlükə ərəfəsində bu instinkt siyasi baxışlarından asılı olmayaraq cəmiyyətin bütün təbəqələrini yeganə ümid ətrafında birləşmək üçün sonuncu cəhdə səfərbər edir. Yenə də bir qayda olaraq, yeganə ümid rolunda toplumun ən müdrik şəxsiyyəti çıxış edir və cəmiyyətin bir müdrik şəxs ətrafında kütləvi səfərbərliyi həlledici gücə çevrilir.\nBelə bir monolit güc o zamanadək qeyri-mümkün görünən bütün sədləri aşır, çıxılmazlıqdan çıxış yolları tapır, cəmiyyətin və dövlətin varlığını təhdid edən ən böyük təhlükəni bir an içində böyük məsafəyə uzaqlaşdıra bilir. Dünya tarixində buna bənzər bir sıra ibrətamiz hadisələr var. Məsələn, birinci dünya müharibəsində didilib parçalanmış və tamamilə məhv olmaq təhlükəsi qarşısında dayanan Türkiyə ən çətin sınaq məqamında öz ümidini türk dünyasının böyük şəxsiyyəti Mustafa Kamal Atatürkün zəkasına və məharətinə bağladı və məhz onun şəxsiyyəti üzərində səfərbər olan ümummilli mübarizə əzmi Türkiyəni qələbəyə apardı.\nİkinci dünya müharibəsində ingilis xalqının alman faşizminə qarşı mübarizə ruhu Uinston Çörçilin şəxsiyyəti üzərində öz təcəssümünü tapdı. Yenə də İkinci dünya müharibəsində işğal altında olan Fransada fransız xalqının azadlıq mübarizəsinin nüvəsində Şarl de Qoll şəxsiyyəti dayandı.\n1990-cı illərin əvvəllərində Azərbaycanda yaranmış hərbi- siyasi vəziyyət sadaladığım hadisələrdən daha gərgin və daha təhlükəli idi. Zaman da dəyişmişdi. Mürəkkəb siyasi texnologiyaların təşəkkül tapdığı, ifrat dərəcədə differensiallaşmış çoxqütblü qlobal siyasi məkanda hadisələrin axarını istənilən səmtə yönəltmək artıq o qədər də asan deyildi. Belə bir mürəkkəb vəziyyətdə ölkəmizdə xalqın azadlığını və dövlətin müstəqilliyini qoruyub saxlamaq missiyası Heydər Əliyevə nəsib oldu. Bu dövrün mürəkkəbliyi ondan ibarət idi ki, dünyanın təşkil olunduğu iki qütblü qlobal siyasi sistem özü dağılmışdı. Bu dağıntılar içərisində xalqların öz azadlığına qovuşmaq və öz dövlət müstəqilliyini əldə etmək arzularıyla o zamanadək dünya siyasətində aparıcı rol oynayan güc sahiblərinin məqsədləri bir-birinə tərs mütənasib idi. Böyük güc sahibləri üçün dünya siyasi xəritəsində çoxsaylı xırda dövlətlərin meydana gəlməsi və onlarla ayrı-ayrılıqda işbirliyi qurmaq və ya mübarizə aparmaq məcburiyyətində qalması böyük dövlətlərin marağında deyildi. Bir tərəfdən, xalqların azadlıq ideallarını, onların müstəqilliyə qovuşmaq arzularını təqdir edərək onların demokratik dünya birliyinə can atmasını alqışlasalar da, digər tərəfdən gündən-günə sayı çoxalan milli dövlətləri öz təsir dairələrində saxlamağın çətin olacağını bilərək böyük dövlətlər bu prosesləri dəstəkləməyə o qədər də tələsmirdilər. Digər tərəfdən, sovet imperiyası hələ özünün dağılma prosesinin içində ikən özündən qopan milli dövlətin yenidən hansı yolla itaət altına salınmasının yollarını düşünürdülər. Bu məqsədini heç olmasa gələcəkdə həyata keçirmək üçün son nəfəsində olan imperiya müstəqilliyə qovuşmaq arzusunda və ərəfəsində olan gənc milli dövlətlər arasında süni ziddiyyətlər yaradır, onları imperiyadan asılı saxlaya biləcək bütün ipləri əlində saxlamağa çalışırdı. Bu ziddiyyətlər özünü SSRİ-nin bütün periferiyasında baş verən lokal müharibələr şəklində göstərirdi. Sovet imperiyasının perifieriyasında yenicə yaranmaqda olan milli dövlətlərdə imperiya siyasətinin bütün bu incəliklərini anlayacaq qədər zəngin təcrübə, dərin siyasi düşüncə və siyasi iradə sahibləri isə çox az idi.\nMoldovada, Gürcüstanda, Qazaxıstanda və Baltikyanı ölkələrdə baş verən hadisələrlə yanaşı, Azərbaycanda cərəyan edən dərin hərbi-siyasi böhran daha mürəkkəb, daha çoxgedişli və müstəqilliyimizi önləmək baxımından daha təhlükəli idi. Dağlıq Qarabağ ərazisinin tamamilə itirilməsi, ətraf rayonların mühasirə şəraitində hər cür kömək göstərilməkdən məhrum olduğu bir şəraitdə, xarici qüvvələr tərəfindən ölkənin müxtəlif hissələrində separatçılıq fəaliyyətinin qızışdırılması və dəstəklənməsi, qeyri-müəyyənlik məngənəsində imperiya cəsuslarının ölkəni vətəndaş müharibəsinə sürükləməsi Azərbaycan dövlətçiliyinin mövcudluğunu ciddi sual altına qoymuşdu.\nMəhz belə bir təhlükə qarşısında bütün xalq və eləcə də bir-birinə kəskin müxalifətdə dayanan siyasi qüvvələr nəzərlərini xalqın yetişdirdiyi ən müdrik şəxsiyyətə - Heydər Əliyevə yönəltdilər. Xaosun miqyasından dəhşətə gələn və xalqın yekdil tələbi qarşısında başqa çıxış yolu qalmayan o zamankı hakimiyyət israrla Heydər Əliyevi hakimiyyətə dəvət edərək daşıya bilmədikləri yükün məsuliyyətindən yaxalarını qurtarmaq üçün hakimiyyəti buraxıb qaçdılar.\nBeləliklə, möhtəşəm Qayıdış baş verdi. Əslində, 1993-cü ildə ümummilli lider Heydər Əliyevin ikinci dəfə hakimiyyətə gəlməsi bir qədər gecikmiş qayıdış oldu. İdeal vəziyyət o ola bilərdi ki, Heydər Əliyev sovet hökumətində tutduğu yüksək vəzifədən istefa verdiyi an Azərbaycan hakimiyyəti tərəfindən milli siyasətə - müstəqil Azərbaycan dövlətinin quruculuq proseslərinə cəlb olunardı. Təəssüf ki, o zamankı Azərbaycan hakimiyyəti həmin dövrdə dünya siyasətinin nəhəng simalarından biri hesab olunan Heydər Əliyevin hadisələrə lap başlanğıcında ikən müdaxilə etməsinə şərait yaratmadılar. Əksinə, siyasət nəhəngi Heydər Əliyevin Azərbaycanda aktiv siyasətə qayıtmasına əngəllər törətmək fikrinə düşdülər.\nBu inamı yaradan Heydər Əliyevin Azərbaycan xalqının gözləri qarşısında keçən həyatı və fəaliyyəti olmuşdu. Hələ 1969-cu ildə Heydər Əliyev Azərbaycanda hakimiyyətə gələnə qədər Azərbaycan Sovet İttifaqının tənəzzül içində boğulan geridə qalmış əyalətlərindən biri idi. Həmin ildən başlayaraq Azərbaycana rəhbərlik edən Heydər Əliyevin fəaliyyəti nəticəsində cəmi on il ərzində ölkə iqtisadi, mədəni, sosial inkişafına görə İttifaq daxilində ən yüksək pilləyə qalxa bildi. Məhz o dövrdə İttifaq çərçivəsində olsa da Azərbaycanın milli dövlətçilik strukturlarının təşəkkül tapması, Azərbaycan vətəndaşının sovetlər birliyi çərçivəsində yüksək mədəni, intellektual potensiala yiyələnməsi baş tuturdu.\nBöyük siyasi mütəfəkkir kimi, Heydər Əliyevin keçdiyi həyat yolu və bütöv bir xalqın gələcəyini müəyyən edən uğurlu siyasi kursunun kökündə dayanan səbəblər haqqında çoxsaylı dəyərli əsərlər yazılır. Bu araşdırmalarda Heydər Əliyev yeni tarixdə xalqımızın yetişdirdiyi ən böyük düha sahibi kimi xarakterizə olunur və bu, şəksizdir. Lakin Heydər Əliyev şəxsiyyətinə təkcə Azərbaycan kontekstində deyil, daha geniş miqyasda - XX əsrin qlobal siyasi aynasında baxmaq, dünya siyasətinin formalaşmasında mühüm rol oynamış siyasi xadimlərlə bir sırada nəzər salmaq onun siyasi portretini daha önəmli cizgilərlə zənginləşdirmiş olar.\nMəhz buna görə Azərbaycanın üzləşdiyi təcavüz və ermənilər tərəfindən milli ayrı-seçkilik zəminində etnik təmizləmə siyasəti artıq sadəcə milli təhlükəsizliyimizi deyil, eyni zamanda, bəşəri dəyərləri təhdid edən, beynəlxalq hüquqa zidd olan təhlükəli tendensiya xarakteri almışdı. Belə bir məqamda erməni faşizminə qarşı ümummilli cəbhəni formalaşdıra bilməsi məhz Heydər Əliyev şəxsiyyətinin qüdrəti idi. Xüsusilə, 1994-cü ilin aprelində düşmən hücumlarının kəskinləşdiyi məqamda Heydər Əliyevin xalqa müraciətini xatırlamaq yerinə düşər. Ağdam, Tərtər, Füzuli rayonları istiqamətində erməni qoşun birləşmələrinin aramsız hücumlarını dəf etmək ümummilli səfərbərliyin ən yüksək şəkildə təşkili zərurətini yaratmışdı. Belə bir anda Heydər Əliyevin soyuqqanlı və bir o qədər də qətiyyətli, xalqın vətənpərvərlik hisslərini alovlandıran müraciətindən sonra qısa zaman ərzində cəbhədə əhəmiyyətli dönüş yarandı, düşmən tapdağında olan bir neçə qəsəbə və kəndlərimiz işğaldan azad olundu. Cəbhədə yaranan dönüş tez bir zamanda düşməni atəşkəs sazişi imzalamağa məcbur etdi. Məhz bu tarixdən başlayaraq, Azərbaycanda daha sistemli və vahid mərkəzdən idarə olunan ordu quruculuğuna start verildi.\nHeydər Əliyev şəxsiyyətinin özünəməxsusluğu da xüsusi əhəmiyyət kəsb edir. O, bir çox siyasətçi müasirlərindən fərqli olaraq təkcə öz dövrünün deyil, daha geniş zaman çərçivəsində baş verən ictimai-siyasi proseslərin axarını müəyyən edə bilən güclü siyasi iradə sahibi, yeni dünya tarixinin rasional siyasətçisi, uzaqgörən bir dövlət xadimidir. Heydər Əliyev təkcə Gələcəyi görmür, həm də o Gələcəyi yaradırdı: Sabaha doğru gedən yolu açır və insanları o yolla getməyə səfərbər edirdi.\nBütün siyasi karyerası boyunca Heydər Əliyevə qarşı qısqanc münasibətin, zaman-zaman edilən xəyanətlərin kökündə də məhz onun öz zəhməti ilə qazandığı böyük nüfuzun “təhlükəsi” dayanırdı. SSRİ-nin sonuncu rəhbəri olmuş Mixail Qorbaçovun Heydər Əliyevə qarşı qərəzli münasibəti bunun bariz nümunəsidir. Malik olduğu keyfiyyətlərlə tutduğu siyasi vəzifənin məsuliyyəti arasında dərin uçurum olan bu şəxsin parlaq zəkaya malik bir şəxsiyyətə - Heydər Əliyevə qarşı qərəzli münasibəti də məhz o “təhlükə” nin duyğusundan qaynaqlanırdı.\nHeydər Əliyevdən başqa vaxtilə Sovet siyasi bürosunun tərkibində olmuş bütün siyasətçilərin adlarını Əlahəzrət Tarix qısa müddət ərzində yaddaşlardan sildi. Onlardan heç birinin siyasi irsi və siyasi kursu yeni, müstəqil bir dövlətin həyat yoluna çevrilmədi. Dünya inkişafının perspektivini aydın görən, ona doğru addımlayan və ölkəsini, xalqını ona doğru istiqamətləndirən Heydər Əliyevin uzaqgörən siyasəti isə müasir Azərbaycanın dünya birliyinə təbii inteqrasiyasını təmin edərək onun müstəqilliyini əbədi və dönməz etdi.\nBu siyasət, hər şeydən əvvəl uzunmüddətli sabitliyin bərqərar olunmasına yönəlmişdir. Bu siyasət zaman çərçivəsi ilə məhdudlaşmır - gələcəyə hədəflənmişdir. Bu siyasət geopolitik maraqları toqquşdurmur, əksinə, həmin maraqların Azərbaycanın milli mənafeləri ilə uzlaşan ideal harmoniyasını yaradır. Məhz bu siyasət hələ uzun illər Azərbaycanın daxili və xarici siyasət doktrinasının özəyini, milli inkişafımızın təməlini təşkil edəcəkdir. Məhz bu cəhətləri Heydər Əliyev siyasətini qlobal siyasət səviyyəsinə yüksəldir və onun özünü isə dünya miqyaslı şəxsiyyətə çevirir.\nHeydər Əliyev Azərbaycan xalqının rifahını, milli dövlətçiliyimizin daha da güclənməsini hər şeydən üstün tutan vətənpərvər lider idi. Xüsusilə, ömrünün son on ilində Heydər Əliyevin fəaliyyəti hətta bir insan ömrünə sığmayacaq qədər zəngin oldu. Xarici ölkələrə etdiyi davamlı səfərlərlə, daxili və xarici siyasətimizin dayaqlarını yaratmaqla, ümumən, bütün ölkənin yenidən qurulmasına rəhbərlik etməklə, Heydər Əliyev Yeni Azərbaycanın əsasını qoydu. İstənilən xarakterli böhrandan sabitliyə keçidin uzunmüddətli və ağrılı proses olduğu şübhəsizdir. Heydər Əliyevin siyasi dühasının böyüklüyü isə onda idi ki, uzaqgörən siyasi gedişləri ilə bugünkü sürətli inkişafımızın kökündə dayanan sabitliyi qısa zaman kəsiyində bərqərar etməyə nail oldu.\nGərgin iş rejiminin səhhətində problemlər yaratmasına baxmayaraq, Azərbaycan uğrunda yorulmaz fəaliyyətini bir an belə dayandırmadı. Yalnız Heydər Əliyevin güclü qətiyyəti, ölkəmizin maraqlarına xələl gətirə biləcək məsələlərdə tutduğu prinsipial mövqeyi Azərbaycana beynəlxalq miqyasda yanaşmanı dəyişdi. Məhz onun yorulmaz səyləri nəticəsində Azərbaycan konservativ, tipik postsovet ölkəsi kimi deyil, beynəlxalq və regional müstəvidə sabit və davamlı inkişaf vəd edən bərabərhüquqlu tərəfdaş kimi tanınmağa başladı.\nHeydər Əliyevin Azərbaycan xalqı qarşısında xidmətləri, regionda sabitliyin bərqərar olunmasında oynadığı rol bir çox tanınmış dövlət adamları tərəfindən də aydın şəkildə ifadə olunmuş və yüksək qiymətləndirilmişdir. ABŞ-ın keçmiş Prezidenti Corc Buş onun haqqında deyirdi: “Heydər Əliyev Cənubi Qafqazda uzun müddət ərzində ən əsas şəxsiyyət olmuşdur. Onun mövqeyi və göstərdiyi səylər Azərbaycanın iqtisadi inkişafını möhkəmləndirən böyük həcmli xarici sərmayələrin cəlb olunmasında əsas rol oynamışdır. Bu nailiyyətlər milyonlarla azərbaycanlının həyatını yaxşılaşdırmış və Azərbaycanın XXI əsrə müasir dövlət kimi daxil olmasına şərait yaratmışdır”. Bu fikirlər Heydər Əliyev tərəfindən yürüdülən siyasətin ölkə daxilində sabitliyə və iqtisadi inkişafa təkan verdiyini ifadə etməklə yanaşı, həm də onun bütövlükdə regional müstəvidə sülhyaradıcı və qlobal inteqrasiyaya yol açan fəaliyyətinin əhəmiyyətini bir daha təsdiqləyir.\nTürkiyə Prezidenti Rəcəb Tayyib Ərdoğan Heydər Əliyev şəxsiyyətinə Azərbaycan, region və ümumdünya kontekstində yanaşaraq bildirir: “Heydər Əliyev Azərbaycanın xoşbəxtliyi və firavanlığı, bölgədə və dünyada sülh naminə göstərdiyi fövqəladə xidmətlərlə türk və dünya tarixində şərəfli yer tutmuşdur.” Doğrudan da, Heydər Əliyev öz xalqının tarixi köklərinə bağlı olan elə bir şəxsiyyətdir ki, o, bütün siyasi fəaliyyəti ərzində türk dünyasının birliyinə, bütövləşməsinə və vahid güc mərkəzinə çevrilməsinə böyük inam bəsləmiş və bu prosesin davamlı inkişafına çalışmışdır.\nSon 25 il ərzində Azərbaycanın həm beynəlxalq siyasətdə və həm də ölkənin iqtisadi, mədəni, sosial və humanitar inkişafında əldə etdiyi nailiyyətlər həmin dövrdə Heydər Əliyev tərəfindən atılan addımların yeganə düzgün çıxış yolu və bu yolun da ən uğurlu yol olduğunu göstərir. Bu gün Azərbaycan qlobal siyasətdə öz müstəqil siyasətini yeridən, bütün istiqamətlərdə öz xalqının milli maraqlarını təmin edə bilən müasir tipli mükəmməl bir dövlətdir. Bu dövlətin izlədiyi siyasi kurs məhz 1993-cü ildə Heydər Əliyev tərəfindən təməli qoyulmuş siyasi kursun - dövlət müstəqilliyimizin əbədiliyi və dönməzliyi kursunun davamıdır.\nHeydər Əliyev şəxsiyyəti o qədər zəngindir ki, istənilən aspektdən yanaşdıqda onun intəhasız fəaliyyətinin geniş okeanına çıxa bilirsən. Öyrənildikcə öyrənilən, heç zaman tükənməyən Heydər Əliyev irsi, onu müasiri olduğu digər dünya siyasətçilərindən fərqləndirən siyasi dühası, onun yaradıcı zəkası hələ uzun illər çoxtərəfli araşdırmaların mövzusu olacaq. Bu şəxsiyyətin tarixdə oynadığı əhəmiyyətli rol həmişə daha dərin və daha geniş məzmunda, daha konseptual şəkildə açılacaq. Amma bir həqiqət heç zaman dəyişməyəcək: Heydər Əliyev müasir Azərbaycanın qurucusu olmaqla yanaşı, tərəqqi və ədalət, sülhpərvərlik və humanizm ideyalarına, bəşəri dəyərlərə əsaslanan geniş spektrli fəaliyyəti ilə bəşər tarixinin yetişdiriyi nadir şəxsiyyətlərdəndir.\nHeydər Əliyevin adı qələbə simvoludur. O, özünün bütün yaş dövrlərində öz zəkası və əməksevərliyi ilə içərisində olduğu cəmiyyətin ön sıralarında addımlayan, həmin cəmiyyətin qayğı və ehtiyaclarına həssaslıqla yanaşıb, cəmiyyət qarşısına çıxan problemlərin həllini öz üzərinə götürən fədakar bir Lider idi. Bu fədakarlıq onun öz xalqına olan məhəbbətindən və öz dövlətini və xalqını həmişə qaliblər sırasında görmək arzusundan irəli gəlirdi. Onun həyat missiyası məhz bu qalibiyyəti təmin etməkdən ibarət idi.\nZamanın sınaq anında Heydər Əliyev bu missiyanı şərəflə və ləyaqətlə yerinə yetirdi. Məhz onun sayəsində bu gün dövlətimizin müstəqilliyi dönməz və sarsılmazdır. Ümummilli lider Heydər Əliyevin Şəxsiyyət obrazı isə Azərbaycanın əbədi Qələbə simvoludur.


Boşandığı qadına aliment verməyən kişinin apellyasiya şikayətinə baxılıb - Report.az\n24 Mart, 2016 09:11\nBakı. 24 mart. REPORT.AZ/ Bakı Apellyasiya Məhkəməsində məhkəmənin hökmünü icra etməməkdə təqsirləndirilən Mehrəliyev Fərhad Məcid oğlu barəsində olan hökmdən verilmiş apellyasiya şikayəti üzrə məhkəmə başa çatıb.\nF.Mehrəliyevin apellyasiya şikayəti təmin edilməyib.\nF.Mehrəliyev Cinayət Məcəlləsinin 306.1-ci (Məhkəmənin hökmünü, qərarını, yaxud digər aktını icra etməmə, qanuni qüvvəyə minmiş məhkəmə qətnaməsini, qərardadını və ya əmrini qərəzli olaraq icra etməmə və ya həmin məhkəmə aktlarının icrasına maneçilik törətmə) maddəsi ilə ittiham olunub.\nQeyd edək ki, üç uşaq atası olan F.Mehrəliyev həyat yoldaşından boşanıb. O, ötən il təyin olunmuş alimenti vermədiyinə və məhkəmənin müvafiq qərarını icra etmədiyinə görə cəzalandırılıb. Belə ki, F.Mehrəliyev Xətai Rayon Məhkəməsinin hökmü ilə 1 il 8 ay müddətinə azadlıqdan məhrum edilib. Hökmdən narazı qalan məhkum apellyasiya şikayəti ilə Bakı Apellyasiya Məhkəməsinə müraciət edib.


Universitetdə Dövlət Bayrağı Gününə həsr olunmuş “Vətən bizdən başlayır” adlı tədbir keçirildi | SDU - Sumqayıt Dövlət Universitetinin rəsmi portalı\nƏsas səhifə | Xəbərlər | Universitetdə Dövlət Bayrağı Gününə həsr olunmuş “Vətən bizdən başlayır” adlı tədbir keçirildi\nUniversitetdə Dövlət Bayrağı Gününə həsr olunmuş “Vətən bizdən başlayır” adlı tədbir keçirildi\nBayraq millətimizin, dövlətimizin şərəf və ləyaqətinin, müqəddəslik və əbədiliyinin, sarsılmazlıq və yenilməzliyinin rəmzidir.Bayraqları bayraq edən üstündəki qandır! Bayraq mübarizlik və müstəqillik simvoludur. Keçmişimizdən bizə miras qalmış bu üçrəngli bayraq daima başımızın üstündə dalğalanacaq\nNoyabrın 7-də Sumqayıt Dövlət Universitetində Dövlət Bayrağı Gününə həsr olunmuş “Vətən bizdən başlayır” adlı tədbir keçirildi.\nTədbirdə universitetin rektoru, professor Elxan Hüseynov Dövlət Bayrağı Gününün hər bir azərbaycanlı üçün qürur və şərəf günü olduğunu qeyd edərək, əlamətdar gün münasibətilə xalqımızı təbrik etdi. Rektor suverenliyimizin, dövlətçiliyimizin və müstəqilliyimizin ən əziz, ən uca atributlarından biri olan üçrəngli bayrağın tarixindən və bu günün əhəmiyyətindən söz açaraq bildirdi ki, Azərbaycanda üçrəngli Dövlət Bayrağı ilk dəfə 1918-ci il noyabrın 9-da Azərbaycan Xalq Cümhuriyyəti hökumətinin qərarı ilə qəbul olunmuşdur. 1920-ci il aprelin 28-də Azərbaycanda Xalq Cümhuriyyəti süqut etdikdən və Sovet hakimiyyəti qurulduqdan sonra bu bayraqdan imtina edilmişdir. Həmin bayraq bir də 70 ildən sonra 1990-cı il noyabrın 17-də Naxçıvan Muxtar Respublikası Ali Məclisinin sədri, xalqımızın ümummilli lideri Heydər Əliyevin təşəbbüsü və rəhbərliyi ilə keçirilən sessiyada Naxçıvan Muxtar Respublikasının Dövlət Bayrağı kimi qəbul edilmişdir. Eyni zamanda Naxçıvan Muxtar Respublikası Ali Məclisi Azərbaycan SSR Ali Soveti qarşısında üçrəngli bayrağın Azərbaycanın rəsmi dövlət rəmzi kimi tanınması haqqında vəsatət qaldırmışdır. 1991-ci il fevral ayının 5-də xalqın tələbi ilə Ali Sovet "Dövlət Bayrağı haqqında" Qanun qəbul edərək üçrəngli bayrağa Dövlət Bayrağı statusunu vermişdir. 1991-ci il oktyabr ayının 18-də "Azərbaycan Respublikasının dövlət müstəqilliyi haqqında Konstitusiya Aktı" ilə dövlət müstəqilliyini bərpa edən Azərbaycan Respublikası özünü Azərbaycan Xalq Cümhuriyyətinin varisi elan edərkən onun dövlət rəmzlərini, o cümlədən Dövlət Bayrağını qəbul etmişdir. Rektor Azərbaycan Bayrağının keçdiyi şanlı tarixi yoldan danışaraq qeyd etdi ki, Azərbaycan Respublikasının Prezidenti cənab İlham Əliyevin 17 noyabr 2009-cu il tarixli sərəncamı ilə Azərbaycanda Dövlət Bayrağı Günü təsis edilmiş və artıq hər il noyabrın 9-u Azərbaycanda Dövlət Bayrağı Günü kimi qeyd olunur.\nBu gün Azərbaycanın hər bir yerində Dövlət Bayrağı dalğalanır. İnanıram ki, tezliklə milli dövlət bayrağımız işğal altında olan torpaqlarımızda qaldırılacaqdır.\nTarix və coğrafiya fakültəsinin dekan müavini Osman Hacıyev qeyd etdi ki, bayrağımız tarixin keşməkeşli yollarından, illərin sınağından çıxaraq, müstəqillik uğrunda gedən mücadilələrdə şəhid olmuş minlərlə oğul və qızlarımızın qanına boyandı. Təbii ki, bayrağı bayraq edən də üstündəki qanıdır.\nTarix və coğrafiya fakültəsinin III kurs tələbələri Teymur Aslanlı, Tunar Əhmədzadə, İsmayıl Məmmədov, Türkan Yıldız, Əliyar Rəfiyev və digərləri “Vətən bizdən başlayır” mövzusunda təşkil olunan tədbirin, gənclərin hərbi vətənpərvərlik tərbiyəsində müstəsna rol oynadığını və torpaqlarımızın tezliklə işğaldan azad ediləcəyinə inamını daha da artırdığını qeyd etdilər.\nTədbirdə İbrahim Qaniyev Bəxtiyar Vahabzadənin “Vətən marşı” şeirini, Nuranə Əlizadə və Akif Atazadə “Şəhid arzuları” mahnısını səsləndirdilər.\nSonda Azərbaycan ərazisində qədim dövrlərdən mövcud olan dövlət və xanlıqların bayraqlarını əks etdirən videoçarx və ədəbi – bədii kompozisiya nümayiş olundu.


Yallı — Azərbaycan milli rəqsi. Ən qədim rəqs növlərindən biridir. 2018-ci ilin 26 noyabr – 1 dekabr tarixlərində Mavriki Respublikasının paytaxtı Port-Luis şəhərində YUNESKO-nun Qeyri-maddi mədəni irsin qorunması üzrə Hökumətlərarası Komitəsinin növbəti 13-cü sessiyasında qəbul edilmiş qərarla “Yallı (Köçəri, Tənzərə), Naxçıvanın ənənəvi qrup rəqsləri” YUNESKO-nun Təcili Qorunma Siyahısına daxil edilmişdir .\nAzərbaycanın güney bölgələrində "yallı"ya "halay" da deyilir. (Al/Hal) kökündən törəmişdir. Birlik və atəş mənaları ehtiva edir. Monqol "halah" feli sərbəst buraxmaq, rahatlaşdırmaq mənalarına gəlir. Mançurca "hələ" feli də eyni anlama gəlir.\nBaşqa xalqlarda yallısayaq rəqslərRedaktə\nNaxçıvan yallılar: Qaladan qalaya, Şərur, Tənzərə, Urfanı, El yallısı (iki ayaq), Üç ayaq, Dörd ayaq\nYallı bəstəkar musiqisindəRedaktə\nŞərur yallısı (film, 2006)\nMənbə — "https://az.wikipedia.org/w/index.php?title=Yallı&oldid=5791572"\nLast edited on 15 fevral 2021, at 19:44\nBu səhifə sonuncu dəfə 15 fevral 2021 19:44 tarixində redaktə edilib.


Ərdoğan Türkiyə kəşfiyyat şefinə güvənəcəkmi? - FOTOLAR\nXəbər verildiyi kimi, Türkiyə Ədalət və İnkişaf Partiyasının (AKP) avqustun 27-də keçirilən ilk fövqəladə qurultayında Əhməd Davudoğlu hakim partiyanın yeni sədri, eyni zamanda baş naziri kimi təsdiq olunub. O, 2009-cu ildən Türkiyənin xarici işlər naziri vəzifəsini icra edib.\nPublika.az-ın məlumatına görə, artıq yaxın günlərdə Türkiyənin yeni xarici işlər nazirinin adı bəlli olacaq.\nYeni xarici işlər naziri postuna əsas namizədlərdən biri hazırda Türkiyənin Avropa Birliyi naziri olan Mövlud Çavuşoğlu, digəri isə Milli İstihbarat Təşkilatının (MİT) rəhbəri Hakan Fidandır. Xarici İşlər Nazirliyinin (XİN) baş müşaviri Feridun Sinirlioğlunun adı da siyasi kuliarlarda keçir.\nTəhlilçilər Rəcəb Tayyib Ərdoğanın komandasında yer alan digər nazirlərin isə bu vəzifəyə gəlmə şansının çox az olduğunu düşünürlər.\nBundan əlavə, Türkiyə mediası yazır ki, yeni xarici işlər nazirinin komandasında xüsusi xidmət orqanlarının əməkdaşlarına daha çox üstünlük veriləcək. Buna görə də ehtimal edilir ki, Türkiyənin yeni xarici işlər naziri məhz ölkənin kəşfiyyat şefi Hakan Fidan olsun. Hətta, Hakan Fidana yaxın olan mənbədən Türkiyə mediasına bu barədə məlumat da daxil olub.\n“Yeni dövrdə kimsə kreslo sevdası ilə yaşamasın. Çünki hər şey ayrı cür olacaq. Məqsəd o olacaq ki, Vətənə, millətə, dövlətə sadiq olanlara diqqət göstərilsin”, - deyə türkiyəli mənbə ölkə mediasına bildirib.


Cəmiyyət 23 Oktyabr 2019 14:47 (UTC+04:00)\nGoranboyda Birinci vitse-prezident Mehriban Əliyevanın dahi şair İmadəddin Nəsiminin yubileyi münasibətilə bir gündə 650 min ağac əkilməsi təşəbbüsü çərçivəsində ağacların əkiləcəyi ərazilərin xəritələşdirilməsi işləri aparılır.\nBunu Trend-ə Goranboy Rayon İcra Hakimiyyəti (RİH) başçısının birinci müavini Ceyhun Həsənov deyib.\n“Əsasən, şam, çinar ağaclarına üstünlük veriləcək. Artıq ağacların əkilməsi üçün 7-8 min quyu qazılıb. Hazırda qalan quyuların qazılması üçün işlər aparılır. Bu aksiyada bütün rayon ictimaiyyəti iştirak edəcək. Belə bir aksiyanın keçiirlməsini çox yüksək dəyərləndiririk”.


Qamət Süleymanov - Şəvval ayının orucu (10 dərs) | Əbu Bəkr məscidi\n1. 430 dəfə baxılıb\n1. Şəvval ayı\n2. Şəvval ayının orucu\n3. Şəvval ayının orucunu nə vaxt tutmaq lazımdır?\n4. Ramazan orucunun qəzası, yoxsa Şəvval ayının orucu\n5. Şəvval ayının orucunun ardıcıl tutulması şərtdirmi?\n6. Şəvval ayının orucunu Cümə və Şənbə günləri tutmaq olarmı?\n7. Səfərdə olan Şəvval ayının orucunu tuta bilərmi?\n8. Şəvval ayının orucunda niyyət necə olmalıdır?\n9. Qəza və Şəvval orucunu bilərəkdən pozan günah qazanırmı?\n10. Şəvval ayının orucuna aid sual-cavab


Ziya Məmmədov vəzifəsini itirdi – Nazirliklər birləşdi » www.PressDent.Info\n14-02-2017, 14:03 30711 dəfə baxılıb\nBir vaxtların ən qüdrətli məmur-oliqarxlarından olan Ziya Məmmədov karyerasının qürubunu başa vurdu. Xeyli vaxdır ölkə rəhbərliyinin qara siyahısına salınmış, səlahiyyətləri bir-bir əlindən alınan, belə demək mümkünsə, quruca nazir adı daşıyan Ziya Məmmədov nəhayət, vəzifədən çıxarıldı.\nOnun vəzifəsini itirəcəyi çoxdan proqnozlaşdırılan idi. Sadəcə, məsələ nədənsə uzanırdı. Bəziləri bunu ABŞ-dakı seçkilərə bağlayırdılar ki, İlham Əliyev Zya Məmmədovun oğlu Anar Məmmədla guya hansısa biznes ortaqlığı olan Donald Trampın prezident seçilə biləcəyini nəzərə alır. Tramp prezident seçiləndə isə bu mülahizənin tərəfdarları Ziya Məmmədovun yenidən yüksəlişi barədə danışmağa başladılar. Amma göründüyü kimi, onlar tələsiblər. İlham Əliyev sərəncam verərək, Ziya Məmmədovu nairlər sırasından sildi.\nSərəncam Ziya Məmmədovun bugünədək başçılıq etdiyi Nəqliyyat Nazirliyinin yerli-dibli ləğvi barədədir. Daha doğrusu Nəqliyyat Nazirliyi başqa bir nazirliklə – Rabitə və Yüksək Texnologiyalar Nazirliyi ilə birləşdirilib. İlham Əliyev bu iki nazirliyin bazasında Nəqliyyat, Rabitə və Yüksək Texnologiyalar Nazirliyi yaradılmasına sərəncam verib. Yeni yaradılan nazir vəzifəsinə isə Rabitə və yüksək texnologiyalar naziri olan Ramin Quluzadə təyin olunub.\nRamin Quluzadə 2015-ci ilin axırlarında Rabitə və yüksək texnologiyalar nazirinin birinci müavini, 2016-cı ilin yanvarında isə nazir təyin edilmişdi. O, əvvəllər Heydər Əliyev Fondunda İşlər departamentinin direktoru olub.


Volter Ouen Bentli — Vikipediya\nVolter Ouen Bentli\n16 sentyabr 1888(1888-09-16)\n13 avqust 1971(1971-08-13) (82 yaşında)\nUokinq[d], Surrey, İngiltərə, Birləşmiş Krallıq\nVolter Ouen Bentli (ing. Walter Owen Bentley) — ingilis konstruktoru və Bentley Motor şirkətinin təsisçisi.\nVolter Bentli 16 sentyabr 1888-ci ildə Londonda anadan olub. Ailədə ondan başqa daha 8 nəfər olub. Bentli ilk əmək fəaliyyətinə dəmir yolunda başlayıb.Əvvəlcə Şimali Britaniya dəmir yolunun deposunda usta şagirdi, daha sonra "Atlantik" parovozunda ocaqçı işləyib. Amma tezliklə motosiklet yürüşlərinə həvəs göstərməyə başlayıb, sonra Londonda fransız avtomobillərinin satışı ilə məşğul olub.\nBu məqsədlə o, öz yürüş avtomobilini təkmilləşdirdi. 1914-cü ildə avtomobil mühərrikinə alüminium xəlitəsindən hazırlanmış porşen quraşdırdı ki, bu da olduqca uğurlu bir texniki həll idi. Bunu əvvəlcə Bruklend yürüşlərindəki qələbələr, sonra isə "Aston Klinton" təpəsinə qalxmaq üzrə yarışlardakı uğurlar sübut etdi.\nBirinci dünya müharibəsi illərində Bentli hərbi-dəniz aviasiyasında xidmət etdi. Orada o, təyyarə mühərriklərinin hazırlanması və modernləşdirilməsi ilə məşğul olurdu. O, alüminium xəlitəsindən hazırlanmış porşendən istifadə üzrə ixtirasını aviasiya mühərriklərinin hazırlanması sahəsində də tətbiq etdi. Bu, ona şöhrət və maddi rifah gətirdi.\n1918-ci ildə Bentli avtomobil sahəsinə qayıtdı, növbəti ilin payızında isə "Bentli Motor" şirkətini təsis etdi. Amma qəflətən başlayan iqtisadi böhran şirkəti maliyyə cəhətdən çətin vəziyyətə saldı.Sənaye böhranı ucbatından Bentli 1931-ci ildə şirkətin müflisləşdiyini elan etməyə məcbur oldu. Zavodu ilə yanaşı, Bentli həm də bütün əmlakını, o cümlədən özünün Bentli avtomobilini itirdi. Onun borclarını "Rolls-Roys" firması ödədi. Bu firma Bentli şirkətinin sabiq konstruktorunu yeni modellərin nümayişçisi qismində işə götürdü.\nBentli 1971-ci il avqustun 3-də dünyasını dəyişdi.\nMənbə — "https://az.wikipedia.org/w/index.php?title=Volter_Ouen_Bentli&oldid=5989307"\nBu səhifə sonuncu dəfə 12 iyun 2021 20:45 tarixində redaktə edilib.


Bolqarıstan Bakı-Tbilisi-Qars layihəsində iştirak edə bilər - AÇIQLAMA - Finans.az\nBolqarıstan Bakı-Tbilisi-Qars layihəsində iştirak edə bilər - AÇIQLAMA\n24 İyun, 2019 15:19\nAzərbaycanla Bolqarıstan strateji tərəfdaşlıq sazışı çərçivəsində səmərəli əməkdaşlıq edirlər.\n“Finans.az” xəbər verir ki, bu barədə Bolqarıstanın baş nazirinin müavini və xarici işlər naziri Yekaterina Zaxaryeva ilə Bakıdakı birgə mətbuat konfransında Xarici İşlər naziri Elmar Məmmədyarov bildirib.\n“Həmkarımla ölkələrimiz arasında əməkdaşlıq məsələlərini, o cümlədən siyasət və iqtisadiyyat sahələrində birgə fəaliyətləri müzakirə etdik. “Strateji əməkdaşlıq haqqında” saziş çərçivəsində əməkdaşlıq edirik”, - deyən E.Məmmədyarov Azərbaycanın təşəbbüsü ilə həyata keçirilən regional layihələrdə Bolqarıstanın da yaxından iştirak etdiyini diqqətə çatdırıb.\n“Burada söhbət ən mühüm enerji və nəqliyyat layihələrindən gedir. Belə ki, Cənub Qaz Dəhlizinin bir hissəsi Bolqarıstan ərazisindən keçir. Bolqarıstan həmçinin Bakı-Tbilisi-Qars layihəsində də iştirak etmək niyyətindədir”, - azərbaycanlı nazir qeyd edib.\nBTQ ilə Rusiyadan göndərilən polad lövhələrin nəqlinə başlanılıb\n23 Oktyabr, 2019 16:55\nTexniki baxışın bitməsi barədə sürücülərə SMS göndəriləcək - YENİLİK\n23 Oktyabr, 2019 13:29\nBakıda bu yollar bağlanacaq - SİYAHI\n22 Oktyabr, 2019 13:26\n22 Oktyabr, 2019 11:12\nMetropoliten Rusiyadan yeni vaqonlar alır - MÜQAVİLƏ İMZALANDI\n21 Oktyabr, 2019 16:22


Dövlət İmtahan Mərkəzində martın 26-da TOEFL iBT imtahanı keçiriləcək\nİmtahan DİM-in Abdulvahab Salamzadə küçəsi, 28 ünvanında yerləşən binasında təşkil olunacaq\nETS-in (Educational Testing Service – Təhsildə Qiymətləndirmə Xidməti) TOEFL iBT imtahanı 26 mart 2022-ci ildə Dövlət İmtahan Mərkəzinin Abdulvahab Salamzadə küçəsi, 28 ünvanında yerləşən binasında təşkil olunacaq.\nİmtahana gəlməli olan şəxslər saat 08:00-dan gec olmayaraq tələb olunan aşağıdakı sənədlərlə birlikdə imtahan binasında olmalıdırlar:\n1. Şəkilli şəxsiyyət vəsiqəsi və ya ümumvətəndaş pasportu;\n2. İmtahan iştirakçısının sağlamlığı haqqında bəyannamə.\nİmtahan iştirakçısı “İmtahan iştirakçısının sağlamlığı haqqında bəyannamə”ni çap edir və imzalanmış şəkildə gətirməlidir.\nİmtahan saat 9:00-da başlanır.\nTOEFL iBT imtahanında iştirak etmək üçün 15 və daha aşağı yaş qrupuna aid olan uşaqlar imtahan binasına valideynləri ilə birlikdə gəlməlidirlər.\nKoronavirus (COVID-19) pandemiyası ilə əlaqədar həyata keçirilən sanitar-gigiyenik tədbirlər çərçivəsində imtahan binasına daxil olan iştirakçıların məsafədən ölçə bilən elektron termometrlə bədən hərarətləri yoxlanılacaq, zəruri dezinfeksiyaedici vasitələrdən istifadə olunacaq və imtahan otağında iştirakçıların bir-birindən lazımi uzaq məsafədə əyləşdirilməsi, həmçinin fasilə zamanı ara məsafənin saxlanılması təmin olunacaq.


Mərhum bloqqerin kamerasını görmək istəyirlər\n2021, 20 Oktyabr, çərşənbə, Bakı vaxtı 14:44\nMüstəqil jurnalistlər və hüquq müdafiəçilərindən ibarət bir qrup şəxs Ədliyyə Nazirliyinin Penitensiar Xidmətinə müraciət göndəriblər.\nMüraciətdə bu il aprelin 28-də 1 saylı Bakı İstintaq Təcridxanasında müəmmalı şəkildə vəfat edən bloqqer Mehman Qələndərovun ölüm faktının obyektiv araşdırılması istənilir. Onlar düşünürlər ki, bu ölüm işi ilə bağlı rəsmi açıqlamada ziddiyyət doğuran bir sıra məqamlar var:\n“Hadisənin ilk vaxtında Penitensiar Xidmətin İctimaiyyətlə Əlaqələr Şöbəsi ölüm faktını inkar edərək M.Qələndərovun sağ-salamat olması haqda açıqlama yaydı. Amma xəbər sosial şəbəkədə ictimailəşdikdən sonra Penitensiar Xidmət Baş Prokurorluqla birgə açıqlama yayaraq M.Qələndərovun özünü mələfə ilə asaraq intihar etdiyini bildirdi”.\nMüraciət müəllifləri M.Qələndərovun nəşinin ictimaiyyətin iştirakı olmadan gizlin dəfn edilməsini də düzgün saymır:\n“M.Qələndərovu yaxından tanıyan şəxslər olaraq əldə etdiyimiz məlumatlar onu göstərir ki, bu şəxsin intihar deyil, ağır işgəncələr nəticəsində dünyasını dəyişməsi daha inandırıcıdır”.\nBuna da bax: İctimai fəallar M.Qələndərovun məzarı başında\nSənəddə vurğulanır ki, Bakı İstintaq Təcridxanasında dustaqların özünü asması mümkünsüz haldadır:\n“Biz vətəndaş cəmiyyəti nümayəndələri - hüquq müdafiəçiləri və müstəqil jurnalistlər olaraq M.Qələndərovun Bakı İstintaq Təcridxanasında saxlandığı kamerasına baxış keçirmək istəyirik. Təcridxananın kameralarında intihar etmək imkanlarının hansı vəziyyətdə olub-olmamasını öz gözlərimizlə görmək istəyirik.\nXahiş edirik bizim Bakı İstintaq Təcridxanasında Mehman Qələndərovun saxlandığı kameraya baxış keçirməyimizə şərait yaradasınız”.\nMüraciətə, hələlik, Ədliyyə Nazirliyinin Penitensiar Xidmətindən münasibət almaq mümkün olmayıb.\nBuna da bax: ‘Bloqqerin nəşi ekshumasiya olunmalıdır’\nBu il fevralın 7-də M.Qələndərovun barəsində üç aylıq həbs qətimkan tədbiri seçilib. O, Cinayət Məcəlləsinin 234.2-ci maddəsilə (satış məqsədi ilə qanunsuz olaraq narkotik vasitələri, psixotrop maddələri əldə etmə, saxlama, hazırlama və satma) ittiham olunub.\nHəbs günü M.Qələndərov “Facebook” səhifəsində yazmışdı: “Hamımız Qiyas (Heydər Əliyevin abidəsinə şüar yazdığı bildirilən Qiyas İbrahimli nəzərdə tutulur. 10 il azadlıqdan məhrum edilib- red.) kimi olaq. Qul olma!”\nBu il aprelin 28-də 1 saylı Bakı İstintaq Təcridxanasında O, müəmmalı şəkildə vəfat edib.\nAmma, bu məsələ ilə bağlı Ədliyyə nazirliyinin Baş prokurorluqla birgə yaydığı bəyanatda olay intihar halı kimi dəyərləndirilib.\n“Ölümün səbəblərinin müəyyənləşdirilməsi məqsədilə meyit müayinə olunması üçün Mərkəzi Tibbi Ekspertizası və Patoloji Anatomiya Birliyinin Sabunçu rayon şöbəsinə göndərilib. İlkin müayinə zamanı meyitin bədəni səthində stranqulyasion şırımdan başqa hər hansı xəsarət və ya xəsarət izi aşkar edilməyib”. - deyə açıqlamada qeyd edilib.\nRəsmi açıqlamada vurğulanırdı ki, M.Qələndərova təzyiq göstərilməsi, işgəncələr verilməsi və yaxud hər hansı qanunazidd hərəkətlərə yol verilməsi müəyyən edilməyib.


2022, 28 Yanvar, Cümə, Bakı vaxtı 15:04\nUkranya prezidenti Petro Poroshenko Rusia tərəfindən dəstəklənən separatçıların yeni hücumlarından qorunmaq üçün ölkənin əsas şəhərlərinə əlavə qoşun birləşmələrinin göndərilməsini əmr edib.\nO, həmçinin Ukraynanın və dünya birliyinin çağırışlarına rəğmən separatçı bölgələrdə seçkilərin keçirilməsindən sonra Ukrayna parlamentini qiyamçıların nəzarətində olan Donetsk və Luqansk şəhərlərinin xüsusi statusunun ləğv edilməsinə çağırırb.\nPrezident narahatdır ki, Moskva tərəfindən dəstəklənən separatçılar Qara dəniz sahilindəki strateji Mariupol şəhərinə hücum edə bilərlər.\nÖlkənin təhlükəsizlik şurasında çıxış edən prezident bildirib ki, qoşun hissələri Ukrayna şəhərlərində - Mariupol, Berdyansk, Xarkov və Şimali Luqanskda “istehkam tikintisi” ilə məşğul olacaq.\nBundan bir qədər əvvəl cənab Poroshenko ölkə parlamentindən qiymaçıların əlində olan Donetsk və Luqansk şəhərlərinin xüsusi statusunun ləğvini rica edib. Bu şəhərlərə “xüsusi status” Moskvanın vasitəçiliyi ilə ötən sentyabrda Minskdə keçirilmiş danışıqlarda əldə olunmuş atəşkəs sazişinə əsasən verilmişdi.\nRuslar Mariupola hər an hücum edə bilərlər\nMinsk razılaşmasına görə Donetsk və Luqanska verilmiş xüsusi statusun müqabilində döyüş əməliyyatları dayandırılmalı, hər iki tərəfdən bütün əsirlər dəyişdirilməliydi. Böyük miqyaslı döyüş əməliyyatları dayansa da, Minsk razılaşmasının heç bir şərti yerinə yetirilməyib.\nUkrayna Silahlı Qüvvələri məhz bu sazişin imzalanmasından sonra separatçıların nəzarətində olan əraziləri azad etmək məqsədi daşıyan hücum əməliyyatını dayandırmışdılar.\nUkraynanın Xarici İşlər Nazirliyi bildirir ki, atəşkəs sazişi imzalanandan bəri 100-dək əsgər həlak olub.\nDonetsk ətrafında döyüşlərin davam etdiyi xəbər verilir. Orada separatçılar hökumət qoşunlarını onların nəzarətində olan son məntəqədən – Donetsk hava limanından vurub çlıxarmağa çalışırlar.\nSeparatçıların hərbi komandiri Britaniyanın “The Guarduian” qəzetinə bildirib ki, onlar Mariupolun müdafiə sistemi barədə bütün lazımi məlumatlara malikdirlər və şəhər üzərinə hücum hər an başlana bilər.\nMoskvanın “kiçik fond”u\nLakin qəzetin yazdığına görə, qiyamçılar hazırkı maliyyə vəziyyətində çətin, yeni hücuma başlamaq həvəsində olsunlar. Donetsk və Luqanskda maaş və pensiyalar aylardır verilmir, Moskva isə hələlik bu maliyyə yükünü çiyinlərinə götürmək təşəbbüsü göstərməyib.\nHazırda separatçılar nəzarətlərində olan ərazidə “dövlət” qurmağa çalışırlar. Onların rəsmilərindən biri – Boris Litvinov deyib ki, Moskva bu məqsədlə “kiçik fond” ayırıb.\nPrezident Poroshenko bildirib ki, yaranmış vəziyyətlə əlaqədar sərhəd keçid məntəqələri möhkəmləndiriləcək və adamların hərəkət azadlığına məhdudiyyətlər qoyula bilər.\nO həmçinin deyib ki, Kiyev borcların ödənmədiyinə baxmayaraq separatçı ərazilərə qaz və elektrikin verilməsini dayandırmayıb.\nİndi Kiyev hökuməti qərara gəlməlidir: Ya bu ərazilərin maliyyələşdirilməsi davam etdiriləcək, ya da torpaqların həmişəlik itirildiyi barədə qərar qəbul olunacaq.


Zərərçəkmiş: “Nazir Quliyev özü burada oturmalı idi” - Azinforum.az İnformasiya Portalı\nAna səhifə / Araşdırma / Zərərçəkmiş: “Nazir Quliyev özü burada oturmalı idi”\nZərərçəkmiş: “Nazir Quliyev özü burada oturmalı idi”\nBu gün Bakı Ağır Cinayətlər Məhkəməsində dələduzluqda ittiham olunan Korrupsiyaya qarşı Mübarizə İdarəsinin sabiq əməkdaşı Nazir Quliyevin qardaşı Namiq Quliyevin cinayət işi üzrə növbəti məhkəmə iclası keçirilib.\nProsesə hakim Ramella Allahverdiyeva sədrlik edib. Məhkəmə iclasında şahidlər dindirilib.\n“MTN işinə görə bizə köməklik edəcəkdilər”\nİlk ifadə verən “Texmarin Limited” MMC-nin direktoru Arif Həsənovun oğlu Həsən Həsənov olub. O, ifadəsində təqsirləndirilən Namiq Quliyevin onun atası Arif Həsənovu aldadaraq, 87 min dollar pulunu ələ keçirdiyini göstərib: ”Nazir və Namiq Quliyevlərin qohumu Əlizamin Rzayev bizim şirkətdə işləyirdi. Onu Əlizamin vasitəsilə tanımışam. Namiq qardaşı Nazir Quliyevin Korrupsiyaya Qarşı Mübarizə İdarəsində prokuror işlədiyini, MTN məsələsinə görə (hazırda bununla bağlı iki məhkəmə çəkişməsi davam edir – MTN generalları Akif Çovdarov və Sübahir Qurbanovun işləri üzrə zərərçəkmiş qismində tanınıb – virtualaz.org) atama köməklik edəcəyinə söz vermişdilər. Köməklik etmədilər, əksinə, atamı soydular, 87 min dollarını əlindən aldılar”.\n“Əmlakların geri qaytarılması üçün külli miqdarda pul lazım idi”\nŞahid ifadəsində həm atası Arif Həsənovun, həm də özünün başına gələnlər barədə danışıb. Arif Həsənov tərəfindən “Texmarin Limited” MMC-nin direktor müavini Səhrab Allahverdiyevin ofşor hərəkətləri ilə bağlı MTN-ə müraciət etdikdən sonra külli miqdarda pul və əmlaklarının əllərindən alındığını, şirkətin müflis vəziyyətə düşdüyünü deyib. N.Quliyevlə görüşüb, söhbət etdikdə MTN tərəfindən əllərindən alınmış bütün əmlakların geri qaytarılması üçün külli miqdarda pul lazım olduğunu bildirib: “MTN atamın üzərinə əlavə olaraq 130 min manat pul qoymuşdu. Belə ki, atamın Səhrab Allahverdiyevə 130 min manat borcu olması barədə bağlanmış saxta müqaviləni ləğv etdirib, həmin müqavilə üzrə Xətai rayonu Qədir Məmmədov küçəsindəki mənzili girovdan azad etdirəcəyini deyirdi. Atam dostlarından pul yığıb buna verib. Şəxsən mən özüm atamın Quba rayonunda yaşayan dostundan aldığım 10 min dollar pulu Əlizaminə vermişəm, o da mənim yanımda Namiqə verib”.\nŞahid dövlət ittihamçısını və tərəflərin suallarını cavablandırıb. Dövlət ittihamçısının “Təqsirləndirilən şəxs həmin məbləği qaytarıbmı?” sualına şahid “qaytarmasını bilmirəm, onu atam bilər” cavabını verib.\nTəqsirləndirilən Namiq Quliyev zərərçəkmişdən 85 manat pul almasını etiraf etsə də, bunun MTN məsələsi ilə bağlı deyil, gəmi təmiri ilə əlaqədar verildiyini deyib.\n“Pulu çatdıra bilməsək MTN əməkdaşlarının bizi yenidən tutacağını deyirdi”\nŞahid H.Həsənov isə təqsirləndirilən şəxsin yalan danışdığını, uzun illər həm özünün, həm də atasının bu sahədə işlədiyini, o sistemdə işləyənlərin hamısını tanıdığını bildirib: “Gəmi təmiri üzrə iki ali məktəb bitirmişəm. Bu adam mənə bu işdə necə, nədə köməklik edə bilərdi axı? Namiq indiyə qədər hansı gəmini təmir edib? Hansı gəmi təmirində işləyib? Bizə MTN məsələsində yardım edəcəkdi. Nə olub, nə görmüşəm, nə var, onları deyirəm. Pulu məndən qardaşının adı ilə alıb. Akif Çovdarovun adamları məni 8 gün MTN-də saxlamışdılar. Bu barədə Namiq özü məndən soruşmuşdu. Mən də Akif Əliyevin və digərlərinin bizə nə etdiklərini, əmlaklarımızı necə ələ keçirdiklərini ona danışmışdım. Zirəyə bizə gələndə dedi ki, əmlaklarınızı girov qoyun, pul götürün, verin, MTN-in bir də sizinlə işi olmasın. Qardaşı Nazirin bizə kömək edəcəyini, pulu çatdıra bilməsək, MTN əməkdaşlarının bizi yenidən tutacağını deyirdi”.\nPul müqabilində görülən “iş”\nŞahid qismində Arif Həsənovun qardaşı oğlu Kamran Heydərov ifadə verib. O, əmisinə məxsus şirkətdə 2015-ci ilin əvvələrinə qədər sürücü işlədiyini, keçmiş MTN əməkdaşlarının qanunsuz əməlləri nəticəsində əmisinin müflis vəziyyətə düşdüyünü və müəssisənin fəaliyyətinin dayandırıldığını deyib. İfadəsində dəfələrlə Arif Həsənovla Əlizamin Rzayevi Namiq Quliyevlə görüşdürmək üçün onun yanına apardığını açıqlayıb: “Həsənlə birlikdə Qubaya gedib borc pul alıb gətirmişdik. Həmin pulu Namiqə vermək üçün Həsən və Əlizaminlə birlikdə onun yanına getdik. Pul müqabilində Namiq hansısa iş görməli idi”.\nMTN-in müflis etdiyi iş adamı\nŞahid qismində məhkəmədə ifadə verən Ramin Məmmədzadə həm Namiq Quliyevi, həm də Arif Həsənovu tanıdığını, ayrı-ayrı işlərdə hər ikisinin vəkili olduğunu bildirib: “Namiq Quliyev mənə dedi ki, Arif Həsənovun problemləri var, ona kömək lazımdır. Görüşdük, söhbət zamanı məlum oldu ki, Arif Həsənova haqsızlıqlar olub, hədə-qorxu ilə əmlakları əlindən alınıb. Üstəlik, şəriki ilə aralarında 130 min manatlıq saxta borc müqaviləsi imzalanıb. Onun vəkili olmağa razılaşdım. Arif Həsənov MTN-ə şikayət edib, şikayət onun özünə qarşı çevrilib. Namiq Quliyev dedi ki, MTN işi üzrə məsələ ilə bağlı Korrupsiyaya Qarşı Mübarizə Baş İdarəsində məşğul olan var, sən mülki işlərlə məşğul ol”.\nŞahidin sözlərinə görə, A.Həsənov keçmiş şərikinin ofşor əməlləri ilə bağlı Namiq Quliyevin təklifi ilə Korrupsiyaya Qarşı Mübarizə Baş İdarəsinə şikayət etdiyini, şikayətə baxılması üçün Namiq Quliyevin qardaşı Nazir Quliyevə həvalə olunduğunu, bir müddət keçdikdən sonra isə şikayətlərə baxılmadığını deyib: “Arif Həsənov mənə dedi ki, Korrupsiyaya Qarşı Mübarizə Baş İdarəsində şikayətinə baxılıb həll olunması üçün Namiq və Əlizaminə 87 min pul verib. Sonra Arif Həsənov şikayət etdi, Namiq tutdular. Namiqin qardaşı Nazir orada işləyirdi. Qardaşını qoyub, başqasına ağız açası deyildi ki. Sonradan məlum oldu ki, elə qardaşı olub”.\nMilyonluq ofşorlarla bağlı sənədlər niyə araşdırılmayıb?\nBundan sonra zərərçəkmiş Arif Həsənov qısa çıxış edib. O bildirib ki, Namiq Quliyevlə hər dəfə görüşdükdə sonuncu Azərbaycandakı bütün tanınmış şəxslərin adlarını çəkir, həmin şəxslərin onlara köməklik edəcəyini deyirmiş: “Bunların hamısı qondarma idi. Namiq bütün məşhur şəxslərin adından istifadə edirdi. Guya həmin şəxslər vasitəsilə şirkətə iş tapacaqdılar. Namiq adından istifadə etdiyi o vəzifəlilərdən biri bizim ofisə gəldi. Bizdən pulu o adla almışdı. Amma həmin adamı tanımadı.\n6 milyonluq ofşorlarla bağlı sənədləri Namiqin qardaşı Nazir Quliyevə verdikdə dedi ki, biz bunu yoxlaya bilmərik. Nazir Quliyev hamısını ört-basdır elədi. Bu dövlətin pulları idi. Görün bunun vergisi nə qədər eləyirdi. Birinci elə Nazir Quliyev burada oturmalı idi”.\nTəqsirləndirilən N.Quliyev isə bir daha zərərçəkmişdən pulu biznes məqsədilə aldığını deyib.\nİttihama görə, Namiq Quliyev gəmilərin layihələşdirilməsi, inşası, yenidən qurulması, təmiri və sair xidmətlər üzrə fəaliyyət göstərən “Texmarin Limited” MMC-nin direktoru Arif Həsənova qarşı dələduzluq edib.\nA.Həsənov şikayətində bildirib ki, Akif Çovdarov və adamları onu müflis edərkən, hədə-qorxu gələrkən Namiq Quliyev onu bu vəziyyətdən qurtaracağını deyib. O, isə bunun müqabilində N.Quliyevə 87 min dollar verib.\nQeyd edək ki, keçmiş MTN əməkdaşları tərəfindən iş adamı Arif Həsənovun başına gətirilən oyunlar, rəhbərlik etdiyi şirkətin necə müflis hala salınması barədə virtualaz.org saytında məqalələr dərc edilib. MTN əməkdaşları onların “haqqını” ödəmək üçün iş adamını böyük məbləğdə borca girməyə məcbur ediblər. Belə ki, şərikinin əməllərindən MTN-ə şikayət edən Arif Həsənov gözləmədiyi halda özü MTN-nin toruna düşüb. (Virtualaz.org)\nÖncəki Rayon maşınlarının Bakıya girişinə məhdudiyyət qoyulacaq – VİDEO\nNövbəti İlham Əliyev DTX və DİN-ə yeni səlahiyyət verdi


"Siri", "Cortana", "Alexa"nı "hack"ləmək üçün çox sadə dizayn (VİDEO) » Qaynarinfo.az\n"Siri", "Cortana", "Alexa"nı "hack"ləmək üçün çox sadə dizayn (VİDEO)\nÇinin Zheijiang Universitetindən olan mütəxəssislər Apple, Google, Amazon, Microsoft, Samsung, Huawei kimi şirkətlərin məhsullarında səslə aktivləşdirilən və işlədilən səs köməkçi proqramlarının təhlükəsizlik sistemində ciddi boşluq aşkar ediblər.\n"Qaynarinfo" "Co Design" saytına istinadən xəbər verir ki, mütəxəssislər "Dolphin Attack" adlanan üsuldan istifadə edib və Siri, Alexa kimi proqramlara insanın eşitməsi qeyri-mümkün olan ultrasəs dalğaları ötürərək müəyyən əmrlər veriblər. Verilən əmrlər "Salam siri", "Yaxşı Google" kimi sadə və təhlükəsiz ifadələr yox, "1234567890" nömrəsinə zəng elə", "Facetime nömrəni de" olub. Bundan əlavə, Macbook və ya Nexus 7-yə qeyri-etik, təhlükəli saytlara girmək, "Amazon Echo"ya qapını açmaq əmri vermək, naviqasiya sisteminin işinə müdaxilə etmək mümkün olub. Hakerlər bu metoddan istifadə edərək telefon, komputer, tablet, maşınlardan istifadə edərək iş prosesinə müdaxilə edə biliblər.\nKiber hücumu həyata keçirmək üçün mütəxəssislər əvvəlcə yüksək dalğalı səsləri utrasəs dalğalarına çevirmək üçün proqram yaradıb, daha sonra isə Siri, Google Now, Samsung S Voice, Cortana, Alexa və s. proqramların bu səslərə reaksiya verib-verməmələri test edilib. Bildirilir ki, texniki biliyi olan hər kəs bu yolla səs köməkçi proqramlarını "hack"ləyə bilər. Bunun üçün haker sizin yaxınlığınızda olmalıdır.\n"NewDealDesign" şirkətinin yaradıcısı və Fitbit kimi saytların dizayneri olan Qadi Amit bildirir ki, bügünkü texnikalarda istifadə edilən mikrofonlar ultrasəs dalğalarını elektrik dalğalarına çevirir, bu cihazların ultrasəs dalğalarına həssaslığının qarşısını almaq mümkünsüzdür.\nƏslində, cihazlar insanla texniki avadanlığın danışığını fərqləndirə bilirlər. Nəzəri olaraq, Apple və ya Google səs köməkçi cihazlarına insanın danışması və eşitməsi mümkünsüz olan səs dalğalarına reaksiya verməmək barədə əmr verə bilər: "Bu şəxs mənə insanın danışması mümkünsüz olan olduqca aşağı səslə nə etməli olduğumu deyir. Mən onları dinləməyəcəyəm!". Lakin Zhejiang tədqiqatçılarının araşdırması müəyyən edib ki, təcrübədə bu keçərli deyil və proqramlar səsi 20 kHz-dən yüksək əmrlərə qarşı həssaslıq nümayiş etdirirlər.\nHazırda bu tip hücumlardan müdafiə olunmağın tək yolu isə proqramların cihazlarımızda sönülü olduğuna əmin olmağımızdır.


Bakı, 22 noyabr, SalamNews.Noyabrın 21-də Azərbaycan Respublikası Sahibkarlar (İşəgötürənlər) Təşkilatları Milli Konfederasiyası (ASK) tərəfindən təşkil olunan “Dayanıqlı İnkişaf Məqsədləri və biznes mühiti” tədbirində korporativ sosial məsuliyyət (KSM) üzrə fəal olan təşkilatlar mükafatlandırılıb.\n“Kapital Bank”ın dəstəyi və “Üçüncü Bahar” təşəbbüs qrupunun təşkilatçılığı ilə Əmək və Əhalinin Sosial Müdafiəsi Nazirliyinin nəzdində fəaliyyət göstərən “Yaşa” Təqaüdçülər Mərkəzi xüsusi təşəkkürnamə ilə təltif olunub.\nForum formatında keçirilən tədbir zamanı ASK-ın prezidenti Məmməd Musayev, İqtisadiyyat nazirinin müavini Niyazi Səfərov, Əmək və Əhalinin Sosial Müdafiəsi nazirinin müavini Anar Əliyev və digər qonarlar çıxış edərək şirkətlərin və sahibkarların fəaliyyətinin ölkə iqtisadiyyatının inkişafında mühüm amil olduğunu vurğulayıblar.\nQeyd edək ki, “Yaşa” Mərkəzi “Kapital Bank”ın dəstəyi və “Üçüncü Bahar” təşəbbüs qrupunun təşkilatçılığı ilə Əmək və Əhalinin Sosial Müdafiəsi Nazirliyinin nəzdində fəaliyyət göstərir. Mərkəz Dövlət Sosial Müdafiə Fondunun Sabunçu rayon şöbəsində (Bakıxanov qəsəbəsi, Y.Əliyev küçəsi,1) yerləşir. Mərkəzin hazırda 2 minədək fəal üzvü var və hər layihə üzrə 70-80 nəfər qoşularaq tədbirlərdə iştirak edir. Mərkəz barədə ətraflı məlumat almaq üçün 055 680 11 55, 012 425 55 23 nömrələrinə və ya “www.teqaudchu.az” saytına müraciət etmək olar.


Pandemiya xəbərini dünyaya elan edən çinlidən XƏBƏR VAR – Yenicag.Az\nAna Səhifə Dünya Pandemiya xəbərini dünyaya elan edən çinlidən XƏBƏR VAR\nPandemiya xəbərini dünyaya elan edən çinlidən XƏBƏR VAR\nYeni Çağ Media Qrupu – Oktyabr 04, 2021 - 01:00\nUhanda ortaya çıxan və bütün dünyaya yayılan koronavirus epidemiyasını elan edən ilk adlardan biri Çen Qiuşi adlı bir vəkil idi. Düz 600 gün sonra təəccüblü yazıları ilə dünya mətbuatının diqqətini çəkən vəkildən xəbər gəlib.\nYenicag.az xəbər verir ki, bir dostunun canlı yayımında qonaq olan Qiuşi, “Son bir il və səkkiz ay ərzində çox şey yaşadım. Bəzilərini deyə bilərəm, bəzilərinə deyə bilmərəm. İnanıram ki, nə demək istədiyimi anlayacaqsınız ‘, – deyə bildirib.\nKoronavirus epidemiyası ilk dəfə 2019-cu ilin dekabrında Çinin Uhan şəhərində ortaya çıxıb və Uhan o vaxtdan bəri epidemiyanın episentri hesab edilib.\nKeçmiş insan hüquqları vəkili Çen daha sonra fəallar arasında tanınmış bir jurnalist olub. Əsl şöhrətini 2019-cu ilin avqustunda Honq Konqda baş verən etirazları işıqlandıraraq qazanıb. Etirazları izlədikdən sonra ölkəyə qayıdan Çen Qiuşi polisin onu izlədiyini və şiddətə məruz qaldığını açıqlayıb. Onun 700 mindən çox izləyicisi olan sosial media hesabı da silinib.\nÇenin oktyabr ayında açdığı bir Yutub hesabında izləyicilərinin sayı 400 minə çatıb. Tvitterdə 265 mindən çox izləyicisi var. O, Uhanda çəkdiyi ilk videoda “Kameramdan istifadə edərək burada baş verənləri sənədləşdirəcəyəm. Faktları ört-basdır etməyəcəyimə söz verirəm”, – deyə açıqlama vermişdi.\n7 fevral 2020-ci ildə Tvitter hesabından paylaşılan son videoda Çenin anası oğlunun bir gündür itkin düşdüyünü söyləmişdi. Dostu Xu Xiaodonq da daha sonra Yutubda bir video paylaşaraq, Çenin zorla karantinə alındığını bildirmişdi./Musavat.com/


Ümummilli lider Heydər Əliyev müasir Azərbaycan Ordusunun qurucusudur | ARAN qəzeti\nÜmummilli lider Heydər Əliyev müasir Azərbaycan Ordusunun qurucusudur\nÜmummilli lider Heydər Əliyev ölkəmizə rəhbərlik etdiyi bütün dövrlərdə Azərbaycanın hərtərəfli inkişafına, qüdrətlənməsinə öz töhfəsini verib. Ulu Öndərin Azərbaycanın xoşbəxt, təhlükəsiz gələcəyinə təminat verən zəngin və çoxşaxəli fəaliyyətinin əsas istiqamətlərindən birini də ordu quruculuğu təşkil edib.\nAZƏRTAC-ın bölgə müxbiri xəbər verir ki, bu fikirlər Ağcabədi rayon Heydər Əliyev Mərkəzində Milli Qurtuluş Günü münasibətilə keçirilən “Heydər Əliyev və müasir güclü Azərbaycan Ordusu” adlı tədbirdə səsləndirilib. Heydər Əliyev Mərkəzi və N saylı hərbi hissənin təşkilatçılığı ilə keçirilən tədbirdə zabit və əsgərlər əvvəlcə Ulu Öndərin zəngin həyat və fəaliyyətini özündə əks etdirən eksponatlarla tanış olublar.\nHeydər Əliyev Mərkəzinin direktoru səlahiyyətlərini müvəqqəti icra edən Rövşanə Əliyeva çıxış edərək bildirib ki, Azərbaycanın müasir tarixinin iki önəmli hadisəsi dövlət müstəqilliyinin yenidən bərpa edilməsi və ulu öndər Heydər Əliyevin siyasi hakimiyyətə qayıdışıdır. Ümummilli Liderin 1993-cü ildə xalqın təkidli tələbi ilə hakimiyyətə qayıdışı o zaman yenicə bərpa edilmiş dövlət müstəqilliyimizin başı üzərini almış çox ciddi təhlükələrin aradan qaldırılması ilə nəticələndi. Bu təhlükələri yaşayan Azərbaycan xalqı ölkəni düçar olduğu vəziyyətdən xilas etmək üçün dahi şəxsiyyət Heydər Əliyevi hakimiyyətə dəvət etməklə Azərbaycanın qarşısında bugünkü uğurlarımız üçün imkanlar yaratdı. Daxili çəkişmələr, Ermənistanın təcavüzü, ölkəyə rəhbərlik edənlərin şəxsi ambisiyalarını dövlət maraqlarından üstün tutmalarının yaratdığı problemlər, faciələr, anarxiya, özbaşınalıq, dövlət müstəqilliyini itirmək təhlükəsi məhz müstəqilliyimizin ilk illərinin səciyyəvi xüsusiyyətləri idi. Belə çətin məqamda Azərbaycan xalqı ulu öndər Heydər Əliyevi siyasi hakimiyyətə dəvət etdi. Dahi rəhbər Heydər Əliyevin hakimiyyətə qayıdışı ilə ölkəmiz parçalanmadan, vətəndaş müharibəsindən, iqtisadi tənəzzüldən xilas oldu, siyasi sabitlik və inkişafa nail olundu.\nN saylı hərbi hissənin zabiti Elşən Quliyev xalqımızın ümummilli lideri Heydər Əliyevin Azərbaycan Milli Ordusunun formalaşması sahəsindəki xidmətlərindən danışıb. Bildirilib ki, hələ keçmiş sovetlər dönəmində Azərbaycana rəhbərlik edən Ulu Öndər böyük uzaqgörənliklə ölkəmizdə peşəkar hərbçilərin hazırlanması məqsədi ilə C.Naxçıvanski adına hərbi məktəbin açılmasına nail olub. O zaman bu məktəbin təsis edilməsi respublikamızda hərb sənətinə marağın güclənməsinə, zabit kadrlarının hazırlanmasına, ölkəmizin müstəqil gələcəyinə hesablanmış bir addım idi.\nDiqqətə çatdırılıb ki, 1990-cı illərin əvvəllərində Azərbaycanda siyasi-ictimai vəziyyət olduqca gərgin idi. Düşmən torpaqlarımızın işğalını davam etdirdiyi halda silahlı birləşmələrimiz ayrı-ayrı insanların, qrupların maraqlarına xidmət edirdi. Ümummilli lider Heydər Əliyevin 1993-cü il iyununda hakimiyyətə qayıdışı ilə dövlət və ordu quruculuğu istiqamətində yeni bir mərhələnin təməli qoyuldu. Qısa müddətdə güclü nizami ordu formalaşdırıldı. Bu gün Ümummilli Liderin siyasəti, ideyaları Prezident İlham Əliyev tərəfindən layiqincə davam etdirilir. Məhz bunun nəticəsidir ki, Müzəffər Ali Baş Komandanın iradəsi və ordumuzun gücü sayəsində xalqımızın 30 illik torpaq həsrətinə son qoyuldu, işğal altında olan yurd yerlərimiz azad edildi.\nƏvvəlki məqaləMilli Qurtuluş Günü xalqımız tərəfindən müasir tariximizin ən önəmli hadisəsi kimi qeyd olunur\nNövbəti məqalədə“Xaşxaş-2021” şərti adlı kompleks tədbirlər nəticəsində külli miqdarda çətənə bitkisi məhv edilib


18:27 13-09-2019 7\nHər il orta hesabla dünyanın yüzdən çox ölkəsində 300-500 milyon insan malyariya xəstəliyinə yoluxur. İl ərzində 1,5-2,7 milyon insan bu xəstəliyin qurbanı olur.\nSəhiyyə Nazirliyindən HerGun.Az-a verilən məlumata görə, bu barədə Ümumdünya Səhiyyə Təşkilatı məlumat yayıb.\nMəlumata görə, planet əhalisinin 41%-dən çoxu malyariyaya yoluxma riski altında yaşayır. İl ərzində 1,5-2,7 milyon insan bu xəstəliyin qurbanı olur.\nRespublikada keçən əsrin 90-cı illərinin əvvəllərində məlum səbəblərdən sosial-siyasi vəziyyətin pisləşməsinin, 1 milyondan çox qaçqın və məcburi köçkünün olmasının və əhali arasında xaotik miqrasiyanın nəticəsində bu xəstəlik geniş miqyasda yayılaraq ölkə ərazisinin 80%-ni əhatə edib.\nSertifikasiya prosesinə hazırlığın təmin edilməsi və gələcəkdə Beynəlxalq Sertifikasiya Komissiyası ilə səmərəli əməkdaşlıq etmək məqsədilə aidiyyəti dövlət qurumlarının mütəxəssislərindən ibarət Sertifikasiya Komitəsi yaradılıb və bu gün onun birinci toplantısı keçirilib.\nKişi toya gəldi və tam oxşarını tapdı – VİDEO\nQaxda yoldan çıxan maşın meşəyə girdi – FOTO


Qlobal kriptovalyuta bazari bu il 16 defe artib - Azadliq Xeber\nQlobal kriptovalyuta bazari bu il 16 defe artib\n27 Noyabr, 2017 17:57 xeber – Qlobal kriptovalyuta bazarının məcmu kapitallaşması bu ilin əvvəlindən 16 dəfə artaraq 300 mlrd. dollar həddini ötüb. “Report” “Coinmarketcap” kriptovalyuta xidmət şirkətinin araşdırmalarına istinadən xəbər verir ki, hazırda bazarın ümumi həcmi 304,6 mlrd. dollar təşkil edir.\nAraşdırmaya görə, məcmu bazarda ən çox pay “Bitcoin”ə aiddir. Onun kapitallaşması hazırda 162 mlrd. dollar təşkil edir. İlin əvvəlində isə müqayisədə bitkoinin kapitallaşması 15 mlrd. dollar olub.\n“Coinmarketcap”ın araşdırmasına əsasən, kriptovalyuta bazarının məcmu dövriyyəsi hazırda 12,4 mlrd. dollar təşkil edir.


Gəncənin icra başçısı "Kəpəz"i bağlıyır, stadiona qıfıl vurur Sportinfo.az\nGəncənin icra başçısı "Kəpəz"i bağlıyır, stadiona qıfıl vurur\nMayın 12-də AFFA-nın Lisenziya Komissiyasının iclası keçirildi.\nToplantıda 2018-2019-cu il mövsümündə UEFA-nın klub turnirlərində və Premyer Liqada iştirak etmək üçün müraciət etmiş klubların sənədlərinə baxıldı.\nI Divizionda mübarizə aparan klublardan yalnız "Sabah"ın müraciəti qəbul olundu. Beləliklə, sözügedən klubun növbəti mövsümdən etibarən Premyer Liqada çıxış edəcəyi dəqiqləşdi.\nLisenziya iddiaçısı lisenziya ilə bağlı imtina barədə verilmiş bildiriş tarixindən etibarən 10 gün müddətində AFFA-nın Lisenziyalaşdırma üzrə Apellyasiya Komitəsinə apellyasiya şikayəti ilə müraciət edə bilər.\nBakıdan gələn xəbər Gəncənin İcra Hakimiyyətinin başçısı Elmir Vəliyevə gecikmədən çatdırılıb. Doğrusu, AFFA-nın qərarına əvvəlcə şübhə ilə yanaşıb, «Kəpəz»in «Sabah»la əvəzlənməsindən təəccüblənib.\nO. hələlik federasiyanın heç bir rəsmisi ilə əlaqə saxlamayıb, bu addımın səbəblərini soruşmayıb. Başçının AFFA prezidenti Rövnəq Abdullayevlə görüşüb-görüşmədiyi də bilinmir.\nGəncədən aldığımız qeyri-rəsmi informastyalar isə Vəliyevin futbolla bağlı projelərini dondurmağa hazırlaşması yönündədi. Mümkündü ki, günlər öncə şəhər stadionunda başlayan yenidənqurma işləri yarımçıq dayandırılsın.\nAFFA-nın vəsaiti, İcra Hakimiyyətinin təşkilati dəstəyi ilə aparılan təmir-inşaat artıq ilk günlərdəki həvəslə görülmür. Vəliyev Bakıdan ayrılan büdcədən imtina edib, arenanın qapısına qıfıl vuracaq - hər halda onun yaxın ətrafı başçının başqa çıxış yolunun qalmadığını deyir.\nÇünki o, «Kəpəz»in Premyer Liqada saxlanılacağı halda, AFFA-ya söz vermişdi ki, növbəti mövsümdən etibarən maddi-mənəvi köməyini artıracaq, klubu daha iddialı duruma gətirəcək. Şifahi razılaşmanın bu şəkildə pozulması şəhər rəhbərinin «Kəpəz»in fəaliyyətini dayandırmasına göstəriş verməsinə sövq edir.\n«Mən divizionda «Kəpəz» adlı komanda görmək istəmirəm. Gəncə Premyer Liqasız qala bilməz» - hörmətli Vəliyevin belə dediyi söylənilir.\nTarix: 15 May 13:12 Oxunub: 1076 Müəllif: Sportinfo.az


azfreespeech Vaşinqton-2015: Vicdanla yaddaş arasında tərs mütənasiblik – azfreespeech\nVaşinqton-2015: Vicdanla yaddaş arasında tərs mütənasiblik\nAzərbaycan bütün müstəqillik illərində davamlı olaraq Qərbin ikili standartları ilə üzləşib. Bu, yeni xəbər deyil və azərbaycanlılar artıq belə hallara öyrəşiblər.\nNövbəti dəfə səbəb böyük idman yarışması – Birinci Avropa Oyunları oldu. Belə böyük hadisənin Bakıda baş tutacağı ilə bağlı bircə fakt belə artıq bir çox Qərb siyasətçilərini qıcıqlandırmağa başlayıb.\nBu narahatlıq Vaşinqtondakı bəzi dairələrdən də yan keçməyib – məlum olduğu kimi, KİV-də irimiqyaslı qara piar kampaniyasına hazırlıq gedirmiş.\nBelə ki, başlıca ittihamlar “söz azadlığına hörmətsizlik”, “jurnalistlərlə pis rəftar” və “demokratiya problemləri” oldu. Görünür, Ağ Ev 2010-cu ildə baş verənləri unudub. O zaman ABŞ-ın müxtəlif diplomatik missiyalarından Dövlət Departameninə göndərilən 250 minə yaxın gizli diplomatik məktub və teleqram üzə çıxdı, ABŞ-ın bir tərəfdaş kimi etibarlılığı şübhə altına düşdü. Ağ Evin onda da bəyan etdiyi kimi, “oğurlanmış” məktublar və teleqramların KİV-də yayımlanması “düşüncəsiz və təhlükəli addım idi”.\nO vaxtdan ABŞ onu ifşa edən Culian Assancı təqib edir, az qala, zorlama silsiləsində də günahlandırmaqdan çəkinmir.\nLakin görünür ki, öz məqsədləri naminə başqa ölkəyə qara yaxmaq lazım gələndə amerikalı məmurların vicdanları “oyanır”, yaddaşları isə pozulur.\nAzərbaycanlılar uzun illər ölkələrindəki həyatla bağlı uydurma yazıları anlamadan, bəzən də inciyərək oxuyublar. Sanki söhbət başqa ölkədən gedir və həmin ölkədə hər şey çox və hədsiz dərəcədə pisdir.\nBakıya gələn əcnəbilər isə heç də kasıb xalqa yox, möhtəşəm binalara, ölkə boyunca gözəl yollara, küçəyə mitinq üçün deyil, alış-veriş üçün çıxan insanlara heyranlıqla tamaşa edirlər.\nÖlkəmiz haqqında yalanlar yaymaq kimə və niyə lazımdır? Sadəcə yüksək tribunalardan və qəzet səhifələrindən Azərbaycandakı “dəhşətli həyat” haqqında davamlı çıxış edən şəxsləri dəvət etmək istərdim. Bax, elə Avropa Oyunlarına. Ölkədən illər əvvəl gedən və özünü azərbaycanlı adlandıran, amma vətəninə xüsusi həzlə ləkə yaxan insanlarla danışmaq lazım deyil. Küçədəki adi adamlarla danışın. Həqiqəti yazın!..


Şahan Gökbakar - KinoTap.com\n22 oktyabr, 1980\nŞahan Gökbakar, Türk komediyaçı və aktyor.\nŞahan Gökbakar, məktəb illərinə Ankarada başladı və ilk, orta, lisey təhsilini ODTÜ Kollecində tamamladı. ODTÜ Kollecindən 1997-1998 təhsil dövründə Sosial Elmlər Fakültəsini bitirdi. 1998-ci ildə Bilkənt Universiteti Musiqi və Səhnə Sənətləri Fakültəsi Teatr Bölümünə 350 adam arasında ilk dördə girərək başladı və bu bölümdən 2002-ci ildə məzun oldu. Atası Osman Səlcuq Gökbakar, Şahanın 8-ci yaş günündə (22 Oktyabr 1988) günü bir yol qəzasında həyatını itirdi.\nMəzuniyyətindən sonra İstanbula yerləşən Gökbakar, bir müddət müxtəlif reklam seçmələrinə qatılaraq şansını sınadı. Sonrasında "Zıbın" adında bir proqram hazırladı və bu proqram 2003-ü, 2004ə bağlayan yeni il gecəsi tv8də yayınlandı. Zıbın proqramında çoxu reklam və hadisələri lağ edərkən yumor və düşüncəni birləşdirmişlər. Ayrıca TRT 1də bazar günləri canlı yayınlanmış "7. Gün" proqramında beş həftə boyunca aparıcılıq etdi. Ardından daha əvvəl Kamil Gülərin təqdim etdiyi Zoka adlı gizli kamera yarışma proqramının aparıcılığını və aktyorluğunu etməyə başladı və 13 bölüm davam etdirdi.\nZokadan sonra yenə tv8də Alper Mestçi ilə birgə "Diqqət Şahan Çıxa bilər" adında bir antimedya-skec şou hazırladı və bir mövsümü 15 bölüm ilə geridə buraxdı. Xüsusilə etdiyi "Rəcəb İvedik" və "Kiçik Oskar" tiplələriylə diqqəti cəlb etdi. Karierin NTVdə nəşr olunan "Kimə Deyirəm Mən" adlı realiti şou proqramını hazırlamışdır. 22.02.2008 tarixində viziona girən və "Diqqət Şahan Çıxa" bilər proqramındakı tiplərindən biri olan "Rəcəb İvedik" filmi Türkiyə kino tarixində ən çox izlənilən filmlərdən biri olmuşdur. Ayrıca Kanal 1də 4 bölüm olaraq rol aldığı "Yorulmayasız (Kolay Gelsin)" adlı proqramı yayınlanmışdır.\nRəcəb İvedik 4\nSəs verildi: 23 istifadəçi\nCəlal ilə Cərən (Celal ile Ceren)\nSəs verildi: 26 istifadəçi


Hansı qan qrupu daha çox infarkt olur ? - ARAŞDIRMA » Azxeber.com Azərbaycanda özəl xəbərlər, araşdırmalar, təhlillər və müsahibələrin tək ünvanı\nAZXEBER.COM medicina.az-a istinadən bildirir ki, İngiltərə Milli Səhiyyə Xidməti bir sıra araşdırmalar aparıb. Araşdırma zamanı yaşı 30-75 arası olan 62.073 qadın və 24.428 kişinin qan qruplarına əsasən infarkt olma riskini tədqiq edilib. Həmçinin iştirakçıların yaşı, qidalanması, çəkisi, siqaret çəkmə vərdişləri kimi digər risk faktorları nəzərə alınıb.\nNəticələr göstərir ki, infarkt riski ən çox IV (AB) qan qrupundadır. Bu risk 23% təşkil edir. Daha sonra 5 %-lə II (A) qan qrupu , 11%-lə isə III ( B ) qan qrupu gəlir.\nQan qrupu və ürəkxəstəlikləri riski arasındakı əlaqəni tam başa düşmək üçün əlavə araşdırmalar tələb olunur. Doğrudur, qan qrupunuzu dəyişə bilməzsiniz, ancaq risk qrupunda yer alırsınızsa, bəzi şeylərə mütləq diqqət etməlisiniz. Bunlara sağlam qidalanmaq, nizamlı idmanla məşğul olmaq və ən azı ildə bir dəfə qanda xolesterol səviyyəsini ölçməklə infarkt riskini azalda və ya aradan qaldırmaq mümükündür.\nÜzünə ləkə kremi çəkdi, əlil oldu - Tibbdə kuryoz\nXərçəng hüceyrələrinin yayılmasına səbəb olan QİDALAR\nHəkim xəstənin burnunda kateteri unutdu - 10 il sonra bütün üz sümükləri irinlədi\nBu tarixlərdə çoxlu su için, kompüter və telefondan uzaq durun! - XƏBƏRDARLIQ\nRonaldu yığmadan gedişi barədə danışıb\nTürkiyə İraqın şimalında terrorçuları məhv etdi\nAlman zabitinin evində radioaktiv maddə və məxfi sənədlər aşkarlanıb


Müasir Hayat Diabet yaradır\n09 Aralık 2013, Pazartesi 16:34\nTekirdağ Həyat Xəstəxanası İç Xəstəlikləri Mütəxəssisi Dr.\nTekirdağ xƏbƏr: Tekirdağ Həyat Xəstəxanası İç Xəstəlikləri Mütəxəssisi Dr. M. Samim Türegün, müasir həyatın Tip 2 diyabetini tetiklədiyini söylədi.\nMüasirləşmə və sivilizasiyanın insanların genetik quruluşunu məcbur etdiyini yazan Uzm Dr. Türegün, İnsan genetiğinin ovçu-yığıcı cəmiyyətə uyğun bir genetik olub şəhərləşmə-müasirləşmə-sivilizasiya genetik quruluşumuzu məcbur etdiyini və hastalandırdığını söylədi. Türegün,"Diabettes diabet Tip 2 və ya Yetkin tipi diabet son illərdəki şəhərləşmə və müasir həyata keçiş ilə çox sürətli bir artım göstərir. Şəhərləşmə ilə insanlar daha çox yemək tapa bilməkdədirlər, yeməyini tapa bilmək üçün enerji harcamamakta, daha çox yeməkdə, daha az hərəkət etməkdə, daha az idman etmə zamanı tapmaqda, torpaqla-təbiətlə əlaqələri azalmaqdadır. Bunun nəticəsində kökəlmə yəni kilo alışının. Çəki alışı diabet, hipertoniya və tac ürək xəstəliklərinin başlaması deməkdir. Ancaq müasir həyatımızı dəyişdirə imkanı vardır. Bunu edə bilsək, bu xəstəliklərdən daha təsirli qorunmağı bacara bilər. Çünki bu anda genetik quruluşumuzu dəyişdirə gücümüz yoxdur"ifadələrini istifadə etdi.\nTip 2 Diabet ümumiyyətlə 30 yaşından sonra ortaya çıxan, ailəvi meyli olan, kilosu çox və obez daha çox görülən metabolik bir xəstəlik olduğunu ifadə edən Uzm. Dr. Türegün, xəstəliyin ana və ya atasında diyabet olanlarda xəstəliyin görülmə ehtimalının yüzdə 30 olduğunu qeyd etdi.\nİç Xəstəlikləri Mütəxəssisi Dr. M. Samim Türegün, ana və atadan diabet varsa adamda görülmə ehtimalının yüzdə 60 lara çatdığını, adam çox yemək yeyirsə, hərəkətsiz bir həyat sürürsə, kilo alır və idman etmirsə diabet olma ehtimalının gedərək yüksəldiyini ifadə etdi. Türegün,"Diabet insulin hormonuna hüceyrələrin müqaviməti ilə başlayır. Daha sonra insulin ifraz pankreans Beta hüceyrələri də yorulur. Total insulin ifraz və erkən insulinin ifrazı pozular. Diabet ortaya çıxar. Diabet Aclıq, qan şəkərini və ya toxluq qan şəkərində yükselmelerle özünü göstərər. Aclıq qan şəkəri normalda gecəlik 8 saatlıq aclıqdan sonra səhər ac qarına ölçülən qan şəkəri dəyəridir. Bu dəyər çox möhkəm bir şəkildə müəyyən edilir. Və 60-100 mg/dl arasındadır. 60 mg altına düşməsi hypoglisemi adını alar. 100 mg/dl üstünə çıxması hyperglisemi adını alar. Aclıq qan şəkəri (AKS) 100-125mg arasında çıxırsa buna pozulmuş aclıq şəkəri adı verilər və qorxudandır. Bu xəstələrdə 10 ildə diabet olma ehtimalı yüzdə 10-20 arasındadır. Bu vəziyyətdə şəkər yükləmə testi edilərək qlükoza-şəkər metabolizmasına daha yaxından baxa bilərik. 75 qr qlükoza ilə yukle edilər və Aclıq qan şəkəri 30. dk, 1 saat və 2 saat qan şəkərləri baxılar. Normalda yüklemeden sonra hər hansı bir saatda qan şəkəri 180 mg/dl keçməz. 2 saatda də 140 mg/dl altına düşər. Xəstənin qan şəkəri 75 qr qlükoza ilə hər hansı biri yukle zamanında yəni bu 2 saatda 200 ün üstünə çıxarsa açıq diabet xəstəliyi başlamış qəbul edilir. 2 saat qan şəkəri 140 mg -180 mg arasında qalırsa buna da pozulmuş qlükoza dözümlülüyü adı verilər"şəklində danışdı.\n"AÇIQ Diabet DİAQNOZU alındıqdan sonra 10 İL üçün insulin BAŞLAMA EHTİMAL YÜZDƏ 50-70 arasında dəyişir"\n"Pozulmuş qlükoza dözümlülüyü olanlarda açıq diyabet inkişafı ehtimalı 10 ildə yüzdə 20 ilə 50 arasıdır"deyən Uzm. Dr. Türegün,"Diabet metabolik bir xəstəlikdir. Bu xəstəlik ayrıca mütərəqqi bir xəstəlikdir. Zaman içində kötüleşerek davam edər. Bir çox orqan funksiyasını xüsusilə gözləri, böyrəkləri, kiçik və böyük damarları sinir sistemini pozar və hastalandırır. Açıq diyabet diaqnozu alındıqdan sonra 10 il içində insulin başlama ehtimalı yüzdə 50 ilə 70 arasında dəyişir. Ancaq diabet müalicə edilə bilən bir xəstəlikdir. 3 ilə 6 ayda bir terapiya uzmanınca və ya Endokrinoloji uzmanınca təqib və müalicəsi edilə bilər. Yaxşı təqib və müalicələrlə diabetik xəstələrdə, diabetik olmayan xəstələr kimi gözlənilən bir ömür müddətinə daha az komplikasyonlarla çata bilərlər. Qan şəkərinin yaxşı təqibi, nizamlı həkim idarələri, nizamlı bir diyet, xəstənin müalicəsini nizamlı istifadə, nizamlı bir idman müvəffəqiyyət nisbətini artıra bilər. Xüsusilə kilolu və kök xəstələrdə açıq diyabet diaqnozu qoyulduqdan sonra pəhriz və idmanla kilo verilsə Diyabetin öncə çekilebiliceği bilinməkdədir. Beləcə 5 ilə 10 illik bir zaman edilə bilən. Diabet qorunmada ən əhəmiyyətli şey boyunuza uyğun bir kilo yəni bədən kütlə endeksinizin 22 ilə 27 arasında olmasıdır. Bədən kütlə indeksi kilonuza boyunuzun metr olaraq karesinin bölünməsi ilə hesablanır'' dedi.\n"2020 İLDƏ Diyabetli xəstə sayı 350 MİLYON 2030 DA İSƏ 500 MİLYON OLACAĞI hesablanmışdır''\nİç Xəstəlikləri Mütəxəssisi Dr. M. Samim Türegün,"Bu gün cəmiyyətimizdə diabetli xəstələrin nisbəti yüzdə 7'dir. Bəzi cəmiyyətlərdə bu nisbət yüzdə 10 ilə 15'lere dırmaşmaqda. Bəzi insan birliklərində isə bu nisbət yüzdə 50-ci illərin belə ola bilməkdədir. Bu da xəstəliyin genetik təməlinin olduğunu göstərməkdədir. 2020-ci ildə diabetli xəstə sayı 350 milyon 2030 da isə 500 milyon olacağı ilə hesablanmışdır. Elm adamları bu vəziyyətə diabet epidemiyası adını verməkdələr və insanları bu səbəblə uyarmaktadırlar. diyabetten qorunmaq yenə insanların istəməsiylə ola biləcək bir şeydir. Elm adamlarının və həkimlərinə bu mövzuda köməkçi olacaqları aşkardır"şərhini verdi.\nMüasir Hayat Diabet yaradır" üçün yapılan yorumlar.


Münasibətinizə həyəcan qatacaq 4 tövsiyə - Adem.az\nAna səhifə›K+Q›Münasibətinizə həyəcan qatacaq 4 tövsiyə\nMonotonlaşan əlaqənizə rəng qatmaq və eşqə daha çox əyləncə qatmaq üçün bu 4 tövsiyəni dəyərləndirməlisiniz.\n1. Rəqs edin.\nRəqs, cütlükləri bir-birinə bağlayan ən gözəl şeylərdən biridir. Rəqs fəaliyyətlərini nizamlı bir hala gətirə bilər və birlikdə bir rəqs kursuna yazıla bilərsiniz. Sevgilinizlə bu fəaliyyətə zaman ayıra bilmirsinizsə, rəqs öyrənmənizə kömək edən DVDləri alıb, evdə təcrübə edə bilərsiniz. Rəqsə bir az alışdıqdan sonra kefini çıxarmağa başlayacaqsınız. Əlavə olaraq, rəqsin seks həyatınıza mükəmməl qatqısı olduğunu əsla unutmayın.\n2. Birlikdə eşq romanı oxuyun.\nEşq romanları asan oxunur və həqiqətən başınızı çox yormaz. Təbii ki, sevgilinizin də eləcə. Ancak, birlikdə romantik ya da hərarətli bir şeylər oxumaq, hər ikinizin də başında yeni şeylər canlanmasına və fantaziya dünyanızın genişlənməsinə kömək ola bilər.\n3. Birlikdə qısa səyahətə çıxın.\nUzun-uzadı planlar edib, təyyarə saatlarını gözləməkdənsə, yaxın yerləri yenidən kəşf etməyə başlamalısınız. Məhdud zamanlarınızda məqbul planlar edərək, bir günlük fəaliyyətlərə yönələ bilərsiniz. Beləsi onu həm fiziki həm də mental olaraq daha az yoracaq və qaytarma üçün bəhanəsi qalmayacaq.\n4. Birlikdə yemək bişirin.\nHər axşam çöldə yemək yeməyə əlbəttə büdcəniz bir yerə qədər əlverəcək. Bu baş-başa romantik yeməkləri evinizə daşıyaraq, birlikdə yemək bişirməyin nə qədər gözəl bir duyğu olduğunu dəfələrlə yenidən araşdırmışıq. Əgər sevgilinizin mətbəxdə əlindən heç bir iş gəlmirsə, ona kiçik və asan vəzifələr verməyi seçim edin. Beləcə mövzudan yan keçməyəcəksiniz. Unutmayın ki, birlikdə yemək bişirmək, hər ikiniz üçün də başdan çıxarıcı bir təsir ola bilər. Mətbəx hər daim gözəl və sürprizlərə açıqdır.\nPəhriz yoxsa idman? Sağlam ürək üçün hansı ...\nAta ilə çox oynamaq uşağı daha ağıllı edir\nKişi olmağın üstün tərəfləri


Hər könüldə özünə sevgi qazanan, Yaradanı özünə dost, həmdəm seçən, əsl həqiqətin özünə aşiq olub, yaradılışında tərki-dünya olan, eşq həsrəti ilə gecə-gündüz alışıb yanan, günü-gündən sevdiklərinə yaxınlaşan və bu gün dünyanın hər bir yerində sevilən Mövlana Cəlaləddin Rumi bəşəriyyətin mənəvi şəfqət simvollarındandır.\nAciz, sadə bir qulun Allaha olan sevgisi və hər anı ilə dil və bədən ibadəti onun mənəvi yüksəlişinə səbəb oldu. Hər yerdə onu görmək həsrəti, ürəyinin yaradanına olan bağlılığı, ruhunda tüğyan edən eşqi ətrafına yayıldı. Dərin düşüncələri ilə eşq fəlsəfəsinin qurucusu sayılan Mövlana bu yolda özündən sonra gələnlərə yeni bir yol açdı. O, eşqin mahiyyətini və onun mənbəyini Allaha bağladı. Beləcə, onunla eyni əhvalı yaşayan hər kəsə həqiqəti tapmaq üçün əsl eşqin yolunu göstərdi. O, hər zaman sevdiyinə bu cür səsləndi: "Sevgili..! Səni gözümün bəbəyinə nəqş etmişəm, hara baxsam səni görürəm". Dünyanın faniliyi onun üçün həsrət və zindan kimi idi. Mövlana öz qəlbi ilə sirli məna aləmlərinə açıq olan feyz və bərəkətli bir insan oldu. O, yaşadığı dövrdə insanlarla səmimi və təvəzökar davranardı. Adi insanlar kimi yaşayar, ən sadə adamlarla oturub-durar və Yaradanın yaratdığı məxluqların heç birinə fərq qoymazdı. Allah ilə özü arasındakı ünsiyyətin mübhəmliyini sirbilməzlərdən qorumağa çalışar və imanına uyğun yaşayan bir mürşid kimi hər zaman könüllərə nüfuz etmək üçün yollar axtarardı. O, hər kəsə: "Gəl-gəl, yenə gəl! Nə olursan-ol, yenə də gəl, istər xristian, istər məcusi, istər bütpərəst ol, bizim dərgahımız ümidsizlik dərgahı deyil, tövbəni yüz dəfə pozmuş olsan belə yenə gəl" – deyirdi.\nGünlərin bir günü Mövlana Şəms Təbrizi ilə rastlaşır. Həmin yer sonralar "Mərəc əl-Bəhreyn", yəni iki dənizin qovuşduğu yer adlandırılmışdır. Gözlərini Mövlanadan çəkməyən Şəms:\n- Ey söz sərrafı, de görüm, kimin məqamı daha ucadır, Muhəmmədin (s.ə.s), yoxsa Bistaminin? – deyə ondan soruşur.\n- Bu nə sualdır? Əlbəttə, Məhəmmədin (s.ə.s),- cavabını verir.\n- Bəs, Məhəmməd (s.ə.s) "mənim qəlbim pasla örtülür və gündə yetmiş dəfə Allaha tövbə edirəm" - deyir, Bəyazid Bistami isə "mən hər cür günahlardan xaliyəm, məndə Allahdan başqa heç kim yoxdur", - deyir.\n- Məhəmməd (s.ə.s) hər gün yetmiş məqam qət edir və hər dəfə yeni mərhələyə çatanda əvvəlki mərhələdəki qeyri-kamilliyinə görə tövbə edirdi. Bəyazid Bistami isə nail olduğu yeganə mərhələdən vəcdə gəlib bu sözləri deyib,- deyə Mövlana cavab verdi.\nBu cavab Şəms Təbrizi ilə Cəlaləddini bir-birinə bağladı. Bir neçə ay ərzində Cəlaləddin tamamilə yeni bir insana çevrildi. Təbrizdən olan "İnam Günəşi" Cəlaləddinin ilham mənbəyi və müəlliminə oldu. Müəlliminin Şəms – "günəş" adına müvafiq olaraq Cəlaləddin "Rumi" təxəllüsünü götürdü. "Rumi" sözü əbcəd hesabı ilə 256 edir. İki yüz, əlli və altı rəqəmlərinin hərfi işarələrindən isə "nur" sözü düzəlir. Şəms Təbrizi üç ilə öz missiyasını həyata keçirib birdən-birə peyda olduğu kimi, birdən-birə də yoxa çıxdı. Amma onun təsiri bütün ömrü boyu Rumini izlədi. Mövlananın "Məsnəvi" qırx dörd min misralıq Böyük Divan, dörd min misralıq rübailər kitabı və "Fihi ma fih" (Onda olan Ondadır) kimi əsərlərində günümüzə kimi Şəmsin nişanəsi görünür.\nMövlana üçün dost anlayışı da fərqli idi və dostluqda düzgünlüyü, əhdə sadiq qalmağı əsas amillərdən sayırdı. Bəzən eşqlə dostluğu bərabər tuturdu və hər ikisini xəyanətdən uzaq sayırdı. İnsanın kamilləşməsi üçün dostluğu eşqin bir parçası hesab edirdi. İnsanın bir olan Allaha əsil dost eşqini bağlılıq hesab edir və bu minvalla aralarında könül dostluğu yaradırdı.\nHəsrətlə eşq deyib dostuna qovuşmaq onun ən böyük arzusu idi. Özünü Allaha dost sayan və vaxtının çoxunu onunla keçirdən, ona hər zaman şükür edən bu nəcib insan çəkdiyi zülmü, əziyyəti dostdan gələn payı sayırdı. O, heç vaxt dostuna qarşı üsyan etməzdi və dostu ona hər nə verərsə, sevinərdi. Ona görə, ölüm həsrətin sonu və sevdiyinə qovuşmaq idi. O, heç vaxt ölümü ayrılıq saymırdı və ölüm anını xoşbəxtlik sayıb: “Canım bədəndən çıxsa, sanmayın öldüm... onu dost alıb apardı” – söyləyirdi. O, hətta öz öləcəyi günü toy gecəsi mənasına gələn “Şəbi-Arus”a bənzədirdi. Öz vəsiyyətində "Mən öləndə cəsədimin ardından ah-vay edib ağlamayın! O gün ayrılıq yox, vüsal günüdür. Günəş batırsa, demək bir də doğacaq, toxum torpağa düşdümü, cücərəcək”,- demişdi.\nBu necə sevda? Bu necə eşq? Saxta məhəbbətin qurbanı olanlar necə anlaya bilərlər əsl eşqi? Dünya çirkabında kirlənmiş qəlblər, dillər, dodaqlar Mövlana eşqinin, şərbət dadını necə hiss edə bilərlər ki?\nHits: 1575 clicks


avropa ilə asiyanın fərqi sözaltı sözlük\navropa ilə asiyanın fərqi\n1. yan liu adlı rəssamın çəkdiyi bu iki qitənin fərqlərinə aid illustrasiyalar çox maraqlıdır.\n03.12.2013 20:51, Sapere Aude\n2. Dünya və "azerbaycan -afrika" fərqi deyildir\n03.12.2013 20:54, qalaxsi es dört\n3. Asiyada daha çox iri ( həcm baxımından ) avropada isə kiçik dövlətlərin olması sadalanan fərqlər içərisindədir.\n03.12.2013 21:22, eləbelə\n4. avropa 1 problem ortaya cixarken o problemi ortaya cixardan nedenlerini, sebeblerinin nece qarsisin almaq lazimdi deye dusuner, asiyali o problemin sebebini qadagan eder. misal, insanlar kuceye iseyerse, avropa gedib o kuceye tualet tiker, portatif tualet qoyar, asiya iseyenleri cezalandirar, iseme orqanlarini keser.\n05.12.2013 00:53, Aleksey Danilov\n5. məncə avropalılar daha dürüst olurlar. Yaltaqlıq olara xas xüsusiyyət deyil. avropalılar istəmir ki, oların sahibi, ağası olsun. avropada alt təbəqədən olan birisi varlıların ya da önəmli status sahiblərinin yanında başıaşağı olmur, özünü sındırmır, təzim etmir. yeri gələndə o "status sahibini" söyə bilər, ona etiraz edə bilər, onla dalaşa da bilər. bəli buna cəsarəti çatar. bax buların tam əksini asiyada görmək olar.\n05.12.2013 01:29, Homo sapiens\n6. peyğəmbərlərin əksəriyyəti şərqli alimlərin əksəriyyəti isə qərblidir. bəlkə buda bir fərq ola bilər.\n05.12.2013 02:09, qasim\n7. avropalı fantaziyanı kəskin tənqid edər. amma, məsələn bir yapona "mən nərdivanla səmaya çxmaq istiyirəm" desən ", "lazım olsa yardım eliyərəm" deyəcək qədər xəyalpərəst olar.\navropalı monotondur. geyimdə təm-tərağı, rəng çoxluğunu sevməz. asiyalı isə, geyimiylə göy qurşağını xatırladar.\navropa insanında "onda varsa məndə niyə olmasın?"düşüncəsi yox dərəcəsindədir. şərqli isə, rəqabətə görə daim israf eliyər. avropa kiçiydi deyə ordakı ölkələr bir-birinə çox inteqrasiya eliyib(xüsusən qərbində). deyək ki, isveçrəni gəzdinsə, ona oxşar insanları avstriya, hollandiya, belçikada da görəcəysən. asiya isə, ucu bucağı olmayan qitədir və kəskin fərqlənən mədəniyyətlər səbəbilə inteqrasiya zəifdir.\navropalılar qotik üslubda sadə tikililər tikirlər. asiyada isə, şərq üslublu və nağıllar aləmini xatırladan eqzotik binalar tikilir. hörmət və ailə bağları asiyada daha çox qorunur. amma bir avropalı məsələn xalası yeznəsini tanımaz.\n03.05.2014 17:08, Arabist


23 Fevral 2019 10:27 (UTC+04:00)\nKollektiv Təhlükəsizlik Müqaviləsi Təşkilatı (KTMT) yaxın bir ildə baş katibsiz qala bilər. Bu barədə Rusiyanın Xarici İşlər Nazirliyindəki məlumatlı mənbə danışıb. KTMT-yə yaxın həmsöhbət qeyd edib ki, Belarus Təhlükəsizlik Şurasının başçısı Stanislav Zasın bu vəzifəyə təyinatı bu posta öz namizədini gətirmək istəyən Ermənistanın baş naziri Nikol Paşinyanın mövqeyinə görə baş tutmur.\n“KTMT-də onunla barışıblar ki, təşkilatda daha bir il birinci katib olmayacaq, onun vəzifələrini 2020-ci ilin əvvəlinə kimi Rusiya nümayəndəsi Valeriy Semerikov icra etməyə davam edəcək”, - mənbə deyib.\nMəsələ ilə bağlı Publika.az-a açıqlama verən pilotoloq, sabiq dövlət müşaviri Qabil Hüseynli isə bildirir ki, KTMT-yə yeni baş katib təyin edilməməsi məhz Rusiyanın maraqlarına uyğun idi:\n“Kollektiv Təhlükəsizlik Müqaviləsi Təşkilatında qərarlar konsensus əsasında qəbul edilir. Yəni tərəflərdən biri etiraz edirsə, qərar qəbul edilmir. Bu təşkilatda yeni baş katibin seçilməsi əlaqədar olaraq uzun müddətdir ki, müzakirələr aparılır. Sonuncu baş katib Ermənistan nümayəndəsi Yuri Xaçaturov idi. Lakin hazırda onun haqqında istintaq işi açılıb. KTMT üzvləri də belə hesab etdi ki, haqqında həbs-qətimkan tədbiri seçilmiş bir insanın belə bir təşkilata rəhbərlik etməsi təşkilatı nüfuzdan salan amildir. Bu səbəbdən də onun istefaya getməsini sürətləndirdilər. Ermənilər iddia etdilər ki, Yuri Xaçaturovun yerinə yenidən erməni nümayəndəsi təyin olunmalıdır. Qazaxıstanla Belarus isə buna ciddi surətdə etiraz etdilər. Çünki Ermənistanın baş katiblik etməsinin zamanı ilin sonlarında başa çatırdı.\nBir neçə ay üçün də yeni erməni baş katibin təyin olunması boş itki idi. Tərəflər də vaxt itkisinin qarşısını almaq üçün yeni dövlətin namizədinin seçilməsini üstün tutdular. Həmin namizəd də əlifba sırasına görə Belarusdan gəlməli idi. Əvvəllər Ermənistan bu situasiyaya çox da müqavimət göstərmirdi. Rusiya isə bu məsələyə o qədər də müdaxilə etmir və kənardan seyr etməklə bu təşkilatdaxili mübarizədən həzz alırmış kimi bir mövqe sərgiləyirdi. Rusiyanın əsas taktikası bundan ibarət idi ki, tərəflər bir-birilə boğuşacaq, heç bir razılıq əldə edilməyəcək və belə olan halda sədrin birinci müavini – rusiyalı Valeriy Semerikov KTMT-nin baş katibi səlahiyyətlərini icra edən şəxs sifəti ilə təşkilatı idarə etməyə davam edəcək. Bu, Rusiyanın maraqlarına uyğun idi. Onsuz da, tam formalaşmamış və əsasını Rusiya Silahlı Qüvvələrinin təşkil etdiyi hərbi-siyasi təşkilata rus nümayəndəsinin başçılıq etməsi Rusiya üçün qəbuledilən idi. İndi ermənilərin dirənişi, mənim zənnimcə, hansısa “dirijor çubuğu”nun köməyi ilə baş verir. Çünki Belarus, Qazaxıstan və digər dövlətlər də təhsilini Bakıda başa vurmuş Belaruslu namizədin baş katib olmasını istəyirdilər. Bu isə Rusiyanın ürəyincə deyildi. Moskva istəsəydi, Belarus namizədi baş katib təyin edilərdi. Amma həm Ermənistanla münasibətləri korlmamaq, həm də rus mənşəli insanın baş katib postunda olması Rusiyanın maraqlarına daha uyğun idi. Belə də oldu. Ermənistan konsensusu pozub etiraz etdi və nəticə etibarilə baş katib seçilmədi. KTMT-yə yeni baş katibin təyin edilməməsi məhz bu səbəbdən oldu”.\nPolitoloqun fikrincə, nəzərə almaq lazımdır ki, Belarus Azərbaycanla sıx hərbi əməkdaşlıq münasibətlərindədir:\n“Bu əməkdaşlıq artıq bütün dünyaya bəllidir. Üstəlik, Belarus prezidenti Aleksandr Lukaşenko ilə İlham Əliyev arasında yaxın dostluq münasibətləri var. Yeri gələndə, Lukaşenko Azərbaycana olan isti rəğbətini gizlətmir. Bunu Ermənistan rəhbərliyinin üzünə söyləməkdən də çəkinmir. Bu da Ermənistanı qıcıqlandıran amillərdən biridir. Buna görə də KTMT-yə baş katib təyin edilməsi məsələsində Ermənistanın bu cür sərt mövqe sərgiləməsinə təsir göstərir”.


Zaurların bitirdiyi “Keşlə”\nTanışlıqla vəzifə sahibi olmağın mükafatıdı. İmkanın, himayədarın, mənsəb yiyəsi ağan varsa, bu, hələ sənin özünün futbol adamı sayılmağın demək deyil. İş səriştəsiz birinə tapşırılıbsa, gec-tez aqibətin bacarığına uyğun olur.\n“Keşlə” turnur cədvəlinin son pilləsindədi. Komanda ardıcıl 3 ev oyununda uduzub və səfərdə özü kimi autsayder olan “Zirə”dən aldığı yeganə xalla təsəlli tapır. Büdcə AFFA-dan maliyyələşən digər klublarla müqayisədə ən yaxşılardandı, hətta daha yaxşıdı. Heyətdə kifayət qədər legioner varsa və onların əksəriyyəti 5-7 min dollar aralığında maaş alırsa, deməli, vəziyyət kritik deyil. Nəticə isə hamıdan pisdi, çünki klubun idarə olunmasında ciddi yanlışlar var.\n“Sumqayıt”la dünənki oyun futbol adına rəzalət idi. Qonaqların baxımlı oyunu qarşısında meydanda ruhsuz, nə etdiyini bilməyən komanda var idi. Oyunçuların ustalıq səviyyəsi o qədər aşağı idi ki, nəticənin böyük olmamasına görə meydan sahibləri 1-2 təcrübəli futbolçusuna minnətdar olmalıdı.\nBaş məşqçi Mladen Milinkoviç mətbuat komfransında çarəsiz görünürdü. O, mümkün istefası haqda suala cavab verərkən klub rəhbərliyi ilə danışacağını dilə gətirdi. Lakin serbin gedişi nəyisə dəyişəcəkmi? Axı, bu heyəti klub rəhbərliyi Milinkoviçdən əvvəl yığıb və o da əlində olan futbolçulara güvənməyə məcburdu. Bu futbolçularla isə hətta Region Liqasında da qalib gəlmək olmaz.\nAndre Klennon, Ebrima Sohna, Edvinas Girdvainis, Herve Tçami ölkənin ən səviyyəsiz legionerləridi, Bahodir Nasimovla Denis Silva karyeralarının ikinci dairəsini vururlar. Məşqçilərin “şikəst” adlandırdıqları Klennon hücumda keyfiyyətli bircə hərəkət edə, boş qapını nişan ala bilmir, Sohnanın hər iki hərəkətindən biri qayda pozuntusudu, Denis Silva oyunu başlamağı bacarmır, Nasimov qarın şişirtməklə məşğuldu və s. “Keşlə azarkeşləri isə bu futbolçulardan qələbə gözləyir.\nBakılıların yerli oyunçu seçimi də yaxşı deyil. Başqa klublara lazım olmayanlardan qurulan heyətlə sonuncu pillə elə “Keşlə”yə layiq olan yerdi. Səviyyəsiz oyunçular o qədər çoxdu ki, az-çox bacarığı olanlar da ümumi ansambla uyğunlaşıb. Vaqif Cavadov, Tərlan Quliyev, Sərtan Taşkın xeyli geriləyib, Kamran Ağayev aktyorluq etməklə, boş-boş danışıqla, komandası hücum edərkən meydanın kənarına gəlib su içməklə, məşqçiyə ağıl öyrətməklə məşğuldu.\nBir sözlə, “Keşlə” xaos içindədi. Və bu başıpozuqluğun səbəbi məşqçi deyil, birbaşa rəhbərlikdi. Adrian Skarlatake kimi müqaviləsi davam edən səviyyəli oyunçunun gedişinə şərait yaradırsansa, deməli, nəticə səni maraqlandırmır. Klennon, Sohna kimi ayağı top tutmayan ən ödənişli oyunçuların bərbad gündə olduğunu görə-görə yeni müqavilə imzalanması da səriştəsizliyin nəticəsidi. Nasimov kimi futbolu 5 il əvvəl atmış birisinin transferinə razılıq vermək də ağılsızlığın nümunəsidi.\nBütün bunlara klubun rəhbəri Zaur Axundov yol verib. Dost-tanış menecer dəstəsinə yersiz güvən, komandanın ayağının altını qazan, Pablo Podio olayının qəhrəmanı Zaur İsmayılova hələ də etibar edilməsi indi Müşahidə Şurasının sədrinin başında çatlayır. Futbolçular, məşqçilər dəyişir, hamı günahkar çıxır, amma gələnləri qarşılayan, sonra da yola salan İsmayılov Axundovun ən güvəndiyi adam kimi iş başındadı. Bəlkə də başqa “bacarığı” olduğu üçün... Halbuki heyətdə olan bütün futbolçuların transferinə razılığı məhz o verib, faizini götürür, Axundov da çəpik çalır.\n“Keşlə” turnir cədvəlinin son pilləsindədisə, bunun səbəbkarı məşqçi və futbolçular yox, onların səviyyəsinə yox, qazandırdıqları pula diqqət edən menecer İsmayılov və səriştəsiz klub rəhbəri Axundovdu. Sədr AFFA-nın ayırdığı pulları havaya sovurmaqla, layiqli olmayanlara paylamaqla özünü də dərin quyuya salıb. Bəlkə də dünənki oyundan sonra yenə futbolçuları söyüb – bacardığı yalnız budur. Amma indi hədə-qorxu, əzələ nümayişi yox, ağıl, düşüncə zamanıdı. Hətta döyməklə də Klennonu futbolçu etmək olmayacaq.\nÖlkənin klub futbolunun biabırçı vəziyyətə düşməsinin səbəbi məhz belə klub rəhbərləridi. Səriştəsi olmadan, day-day hesabına mənsəb sahibi olanlar ənənəyə malik klubları da beləcə məhv edir. Nə düz-əməlli yeni nəsil yetişdirə bilirlər, nə də əldə olan dövlət vəsaiti düzgün xərclənir.\ntarix: 24-09-2018 10:25


Təhsil naziri məktəblərdəki istilik problemi barədə: problemlər aradan qaldırılacaq - 20.11.2021, Sputnik Azərbaycan\nTəhsil naziri məktəblərdəki istilik problemi barədə: problemlər aradan qaldırılacaq\nAzərbaycanda təxminən məktəblərin 60 faizə yaxını istilik sistemi və qazla qızdırılır. 20.11.2021, Sputnik Azərbaycan\nBAKI, 20 noyabr — Sputnik. "Azərbaycanda təxminən məktəblərin 60 faizə yaxını istilik sistemi və qazla qızdırılır. Digər məktəblər isə odun və digər yanacaq növləri ilə qızdırılır. Həmin məktəblərə də yanacaq çatdırılıb".Sputnik Azərbaycan xəbər verir ki, bu fikirləri jurnalistlərə açıqlamasında təhsil naziri Emin Əmrullayev deyib.Onun sözlərinə görə, şəhər məktəblərində müxtəlif səbəbdən istilik problemləri var: "Dünən axşama olan məlumata görə, 60-a qədər məktəbdə istiliklə bağlı problemlər olub. Bəzi məktəblərin daxilində müəyyən problemlər olub, aradan qaldırılır. Bakıda 85-90 faiz məktəbdə istilik var. Digər məktəblərdə isə qarşıdakı həftələrdə aidiyyəti qurumlarla birgə problemlər aradan qaldırılacaq".Eləcə də oxuyun:* Məktəblərdə müəmma - Bəzi şagirdlər tətilə buraxılıb, digərləri dərsə gedirlər* Ən azı üç gün problem olur: donanlara "Azəristiliktəchizat"dan cavab* Məktəb buzxanadır? Operativ qrupu arayın* İstilik mövsümü başlasa da, bəzi məktəblərdə sinif otaqları buz kimidir\nməktəb, istilik, problem, emin əmrullayev\nAzərbaycanda təxminən məktəblərin 60 faizə yaxını istilik sistemi və qazla qızdırılır.\nBAKI, 20 noyabr — Sputnik. "Azərbaycanda təxminən məktəblərin 60 faizə yaxını istilik sistemi və qazla qızdırılır. Digər məktəblər isə odun və digər yanacaq növləri ilə qızdırılır. Həmin məktəblərə də yanacaq çatdırılıb".\nSputnik Azərbaycan xəbər verir ki, bu fikirləri jurnalistlərə açıqlamasında təhsil naziri Emin Əmrullayev deyib.\nOnun sözlərinə görə, şəhər məktəblərində müxtəlif səbəbdən istilik problemləri var: "Dünən axşama olan məlumata görə, 60-a qədər məktəbdə istiliklə bağlı problemlər olub. Bəzi məktəblərin daxilində müəyyən problemlər olub, aradan qaldırılır. Bakıda 85-90 faiz məktəbdə istilik var. Digər məktəblərdə isə qarşıdakı həftələrdə aidiyyəti qurumlarla birgə problemlər aradan qaldırılacaq".\n* Ən azı üç gün problem olur: donanlara "Azəristiliktəchizat"dan cavab\n* Məktəb buzxanadır? Operativ qrupu arayın\n* İstilik mövsümü başlasa da, bəzi məktəblərdə sinif otaqları buz kimidir


2021-ci ildə Formula1-də yeni komanda görəcəyik? | Formula1 Azərbaycanda\nRaceFans.net resursunun məlumatına görə, Silverstounda - tarixi trasın yaxınlığında 2021-ci ildə Formula1-də debüt etməyi planlaşdıran Panthera Team Asia F1 adlı şirkət müvəqqəti baza yaradıb.\n24 Avqust 2019, 15:47\nF-1.az RaceFans-a istinadən bildirir ki, şirkətin təsisçilərindən biri SMP Racing və BR Engineering-in sabiq icraçı direktoru, hazırda isə WEC-də Rusiya proqramında çalışan Benjamin Dyurenddir. Komandanın formalaşdırılması prossesi davam edir, xüsusilə də, aerodinamika üzrə rəhbər vəzifəsini əvvəllər Renault, Honda, Super Aguri, Toyota, Caterham və Manor-da çalışmış təcrübəli mütəxəssis Tim Miln tutub.\nDeyilənlərə görə, şirkət tədarükçülərlə artıq danışıqlar aparır. Onlar Haas komandasının modelindən istifadə etmək fikrindədirlər. Lakin 2021-ci ilin texniki reqlamenti hələ təsdiq olunmayıb. Buna görə də, hələ ki, ancaq ümumi məsələlərin həlli üçün çalışmaq mümkündür. Bir çox qaydalar dəyişdirilə bilər və belə olduğu halda, yeni şirkət Haas qədər şanslı olmaya bilər.\nFİA hələ ki, yeni komandaların çempionatda iştirak etmək üçün müraciətlərin qəbul oldunğunu elan etməyib, buna görə də federasiya ilə rəsmi danışıqlar aparıla bilməz. Lakin reqlament təsdiqləndikdən sonra müraciət edən komandalar üçün müsabiqə elan ediləcəyi gözlənilir. Onların arasında Panthera Team Asia-nın olub-olmadığını görəcəyik…\nPanthera Team Asia F1, Silverstone\n16, Sentyabr - 08:5922466\n16, Sentyabr - 19:1417741\n17, Sentyabr - 14:0415760\n14, Sentyabr - 13:4528840\nRed Bull RB14 trasa çıxıb\nMonako Qran Prisi: Rəqəmlər\nBritaniya-2016: Günün sürücüsü – Maks Ferstappen


Monqol güləşçinin məşqçiləri söyundular - RİO-da ŞOK olay - YENİLƏNDİ » www.tezadlar.az\nREKTOR KAMAL ABDULLA ÖZ MÜƏLLİMİNİ NİYƏ DEPUTAT BƏXTİYAR ƏLİYEVDƏN ÜZR İSTƏMƏYƏ MƏCBUR EDİR?\nİş adamı ədliyyə nazirinin müavini Azər Cəfərovla görüşdü\nMonqol güləşçinin məşqçiləri söyundular - RİO-da ŞOK olay - YENİLƏNDİ\nBir neçə dəqiqə öncə Rio-de-Janeyro Olimpiadasında güləş üzrə (65 kq çəki üzrə) bürünc medal uğrunda Monqolustan (Mandaxnaran Hanzorih) və Özbəkistan (İxtiyar Novruzov) idmançıları mübarizə aparıb. Lakin sonda hakimlərin eyni xal hesabı olan (7-7) idmançılardan özbək idmançiya üstünlük vermələri və onu qalib elan etməsi qarşı tərəfin etirazına səbəb olub. "Tezadlar.az"ın məlumatına görə, monqol döyüşçü oyunu idarə edən hakimin dəfələrlə onu meydançaya dəvət etməsinə baxmayaraq məğlubiyyəti qəbul etməyib və qalibin elan olunması üçün ona yaxınlaşmayıb. Monqol güləşçinin məşqçilərinin isə hakimlərə etirazı hamıya şok yaşadıb. Belə ki, məşqçilərin ikisi də oyunun hakiminə yaxınlaşaraq bir-bir paltarlarını çıxararaq yerə çırpmağa, ətrafa atmağa başlayıblar. Alt paltarında qalan məşqçinin etirazına isə fikir verən olmayıb. Hakimlər özbək idmançıya daha bir xal verərək onu yenidən qalib elan ediblər.\nQeyd edək ki, oyun zamanı monqol idmançının özbək idmançının qarşısında o tərəf, bu tərəfə qaçması, gülməsi, ələ salırmış kimi davranması, güləşdən yayınaraq qəribə hərəkətlər etməsi hakimlərin hiddətinə səbəb olub.\n15:27 MTRŞ-dən TV-lərə XƏBƏRDARLIQ: Qıcıq yaradan verilişlər...\n18:00 Bakıda turizm sahəsində ilk dəfə startup yarışı keçirilib Bakıda turizm sahəsində ilk dəfə startup yarışı keçirilib\n17:50 Bələdiyyənin örüş yerini şumlayan şəxs 32 min manat cərimələndi və../ Bələdiyyənin örüş yerini şumlayan şəxs 32 min manat cərimələndi və../\n...400 ədəd yulğun kolunun məhv edildiyi məlum olub\nAzərbaycan Belarusdan yenə hərbi texnika alacaq\n17:25 19 nəfərdən rüşvət alan müdirdən etiraf-ŞOK 19 nəfərdən rüşvət alan müdirdən etiraf-ŞOK\n17:10 Bakıda bir ailənin 3 üzvü dəm qazından zəhərləndi Bakıda bir ailənin 3 üzvü dəm qazından zəhərləndi\n16:50 Kür çayı dondu Kür çayı dondu


FED dollarla bağlı mühüm qərar verdi: Dollar bahalaşacaq | Faktor.az\nFED dollarla bağlı mühüm qərar verdi: Dollar bahalaşacaq\n2017-01-07 17:50:00 Oxunma sayı: 830\nABŞ Mərkəz Bankının (Fed) Richmond şöbəsinin sədri Cefri Laker ( Jeffrey Lacker), bankın bu il faiz nisbətini bazarların gözlədiyindən daha sürətlə artırmaq məcburiyyətində qalacağını bildirib. Bu da Dolların daha sürətlə bahalaşacağı anlamına gəlir.\nFed-in faizi artırmaqda davam edəcəyini bildirən Lacker, "Daha çox maliyyə xərcləri, daha yüksək faiz nisbətləri mənasına gəlir"- ifadəsini istifadə edib. Xəbər verdiyimiz kimi, ABŞ-ın yeni prezidenti Donald Trump-ın maliyyə siyasətinə investisiyaları artırmaq və vergi təşviqləri daxildi\nBazarların faiz artırımı gözləntilərinin aşağı olduğunu bildirən Lacker, bunları qeyd edib\nMənim fikrimcə, Fed faizləri bazarların gözlədiyindən daha tez-tez artırmaq məcburiyyətində qalacaq. Çünki əks halda inflyasiya çox yüksələ bilər".Lacker bundan başqa, ABŞ iqtisadiyyatının 2017-ci ildə 2 faiz ətrafında böyüyəcəyini və inflyasiyanın 2%-ə çatacağı proqnozunu verib.\nRichmond Fed sədri Cefri Laker, Fedin "şahin" üzvləri arasında yer alır. Lackerın bu il Federal Açıq Bazar Komitəsində səsvermə hüququ yoxdur.


Dövlətimiz 20 yanvar şəhidlərinin ailələrinə hərtərəfli qayğı göstərir\n18:58 16 Yanvar 2015\nDövlət Sosial Müdafiə Fondunda (DSMF) 20 Yanvar faciəsinin 25-ci ildönümünə həsr olunmuş anım mərasimi keçirilib. Tədbir şəhidlərin xatirəsinin bir dəqiqəlik sükutla yad edilməsi və dövlət himninin səsləndirilməsi ilə başlanıb.\nAzərTAc xəbər verir ki, Fondun sədri Elman Mehdiyev çıxış edərək, 20 Yanvarın Azərbaycanın azadlığı və ərazi bütövlüyü uğrunda mübarizə tarixinə qəhrəmanlıq səhifəsi kimi daxil olduğunu vurğulayıb. Qeyd edib ki, öz xalqının azadlığını, şərəf və ləyaqətini hər şeydən uca tutan Vətən övladları o gecə canlarından keçərək, şəhidlik zirvəsinə ucalıblar. Xalqımızın qan yaddaşında əbədi yaşayacaq 20 Yanvar hadisələri Azərbaycan xalqının təkcə faciə günü yox, həm də müstəqillik uğrunda aparılan mübarizənin yüksəliş zirvəsidir.\nHəmin dövrdə baş verən tarixi prosesləri xatırladan E.Mehdiyev, Azərbaycan xalqının ümummilli lideri Heydər Əliyevin faciənin ertəsi gün ailə üzvləri ilə birgə ölkəmizin Moskvadakı nümayəndəliyinə gedərək, böyük cəsarətlə bu qanlı hadisələri törədən SSRİ rəhbərliyini qətiyyətlə pislədiyini və günahkarların cəzalandırılmasını tələb etdiyini diqqətə çatdırıb.\nUlu öndərin vətənimizin azadlığı uğrunda canlarından keçən vətəndaşlarımızın xatirəsinin əbədiləşdirilməsi, 20 yanvar şəhidlərinin ailələrinin, bu hadisələr zamanı əlil olmuş vətəndaşların dövlətin hərtərəfli qayğısı ilə əhatə olunması istiqamətində əsasını qoyduğu dövlət siyasəti Prezident İlham Əliyev tərəfindən uğurla davam etdirilməkdədir. Bu yöndə həyata keçirilən ardıcıl tədbirlərə toxunan E.Mehdiyev vurğulayıb ki, faciə qurbanlarının sosial müdafiəsi daim diqqət mərkəzində saxlanılıb, şəhid adının əbədiləşdirilməsi və şəhid ailələrinə edilən güzəştlər haqqında, həlak olanların ailələrinə yardım edilməsi barədə müxtəlif fərman və sərəncamlar verilib.